title: Formula 2

text: Sarja kilpaili Bernie Ecclestonen hallinnoiman GP2-sarjan kanssa. FIA:n tavoitteena oli, että F2-sarjassa yhden auton ajattaminen maksaisi vuodessa vain noin 200 000 euroa, mikä on huomattavasti vähemmän kuin GP2:ssa. Sarjassa kilpailtiin aidosti tasavertaisella kalustolla. Autot suunnitteli Williams Grand Prix Engineering Ltd, ja niissä käytettiin Swindonin virittämää Audin 1,8-litraista ja 400-hevosvoimaista turbomoottoria. Kaudeksi 2010 moottorin teho nostettiin 425 hevosvoimaan. Kilpailujen järjestämisestä ja autojen toimittamisesta niihin vastasi Jonathan Palmerin johtama MotorSport Vision -yhtiö (MSV).


title: Formula 2

text: Kauden 2009 kilpailukalenteriin kuului kahdeksan kilpailuviikonloppua eurooppalaisilla radoilla pääasiassa FIA:n WTCC-sarjan kilpailuviikonloppujen ohella. Jokaisena viikonloppuna ajettiin kaksi noin 110 kilometrin mittaista kilpailua, joiden kymmenelle parhaalle jaettiin mestaruuspisteitä Formula 1:stä tutulla asteikolla 10, 8, 6, 5, 4, 3, 2, 1. Sarjan mestarille oli luvassa testi Williamsin Formula 1 -autolla, ja kolmelle parhaalle FIA myönsi F1-luokassa tarvittavan superlisenssin. Kilpailuviikonloppujen lisäksi sarjaan kuului viidet viralliset testit, joista kolmet järjestettiin ennen kauden alkua. Sarjan mestaruuden voitti Andy Soucek.


title: Nerina Simi

text: Nerina Simi (s.1890) (kutsuttu myös nimellä Nera Simi) oli italialainen taidemaalari.


title: Nerina Simi

text: Simi peri 33-vuotiaana isänsä Filadelfo Simin kuoltua tämän ateljeekoulun Firenzessä. Nerina Sim peri ateljeen 33-vuotiaana vuonna 1923 ja jatkoi sitä vuodesta 1923 alkaen nimellä Studio de Nera Simi.


The Mark, Tom, and Travis Show (The Enema Strikes Back!) on yhtyeen Blink-182 ainoa live-albumi, joka on julkaistu maailmanlaajuisesti. Kun se julkaistiin vuonna 2000, siitä tehtiin vain miljoona kappaletta, mutta kuitenkin vuoden 2006 heinäkuussa se julkaistiin uudelleen.


title: The Mark, Tom, and Travis Show (The Enema Strikes Back!)

text: Albumilla on kappaleita yhtyeen kolmelta studioalbumilta: "Cheshire Cat", "Dude Ranch" ja "Enema of the State", mutta kuitenkin suurin osa viimeiseksi mainitulta, sillä levyä tehtäessä he olivat "Enema of the Staten" kiertueella.


text: Loput ovat piilotettuja kappaleita


title: Jim Hall

text: James 'Jim' Ellis Hall (s. 23. heinäkuuta 1935, Abilene, Texas, Yhdysvallat) on yhdysvaltalainen kilpa-autoilija. Hän ajoi Formula 1 -luokassa vuosina 1960–63, jolloin hän osallistui 11 kilpailuun ja saavutti 3 MM-pistettä. Hän ajoi myös sarjan ulkopuolisissa kilpailuissa.


title: Jim Hall

text: Hall on ajanut myös Sebringin 12 tunnin ajoja, jotka hän voitti Chevroletin Chaparral 2 -mallilla vuonna 1965. Voitto oli pitkään merkittävä, koska Chevroletilla voittoon kyettiin jälleen kyseisissä ajoissa vasta 50 vuotta myöhemmin.


title: Jim Hall

text: Hallin poika Jim Hall Jr. on kaksinkertainen World Kart Champion -mestari, joka johtaa Jim Hall Kart Racing School -ajokoulua.


title: Degradation Trip

text: Degradation Trip on yhdysvaltalaisen kitaristin, Jerry Cantrellin 18. kesäkuuta 2002 julkaistu toinen sooloalbumi. Cantrell on tullut tunnetuksi Alice In Chains -yhtyeen kitaristina ja lauluntekijänä. Albumin sanotaan olevan osoitus Alice In Chains -laulaja Layne Staleyn muistolle. Staley menehtyi juuri levyn julkistamisen aikoihin, vuonna 2002.


title: Degradation Trip

text:
Albumilta julkaistiin yksi single, "Anger Rising". "Degradation Trip":sta julkaistiin myös kahden CD:n versio - "Degradation Trip Volumes 1 & 2" - 26. marraskuuta 2002.Albumi
Single


title: Pataljoonaradio

text: Pataljoonaradio on kenttäradio, jonka tarkoituksena on kuulua pataljoonan alueella. Pataljoonan toiminta-alueeksi voidaan tiheässä ryhmityksessä painopistesuunnassa arvioida karkeasti noin 2–3 km × 2–3 km. Näin ollen radio, jonka todennäköinen melko varma kuuluvuus on esimerkiksi 6–8 km soveltuu pataljoonaradioksi. Suomessa 1970-luvulla otettiin käyttöön lisenssivalmistettuna alun perin yhdysvaltalaiseen AN/PRC-77:ään perustuva pataljoonaradio LV 217, mitä paranneltiin myöhemmin LV 217M:ksi. Jo 1960-luvun lopulta ja 1970-luvun alusta kehittyi pyrkimys tehdä pataljoonaradioista yhteensopivuuden vuoksi prikaatiradioita lisäämällä niihin tehovahvistin, joka paransi radion lähettimen kantamaa. AN/PRC-77:n edeltäjään, AN/PRC-25:een suomalaiset tutustuivat Yhdistyneiden kansakuntien rauhanturvatehtävissä. AN/PRC-25:n myöhempi suomalainen tyyppimerkintä oli LV-311.


title: Pataljoonaradio

text: Suomen puolustusvoimien uusin pataljoonaradio on tanskalaista lisenssivalmistusta oleva LV 241, joka perustuu israelilaisen Tadiranin tekniikkaan. Suomalaisessa versiossa on esikuvaansa verrattuna lisäpiirteitä, jotka mahdollistavat sen käyttämisen esimerkiksi erittäin kovissa pakkasolosuhteissa.


Pataljoonaradio


title: Outokummun rata

text: Outokummun rata oli Suomen rataverkkoon kuulunut rataosuus, joka johti Outokummun rautatieasemalta Siilinjärven–Viinijärven radalla sijaitsevalle Sysmäjärven liikennepaikalle. Rataosuus otettiin käyttöön vuonna 1928, jolloin se oli Joensuusta alkavan radan pääteasema. Sysmäjärvestä tuli risteysasema vuonna 1970 Siilinjärven radan valmistuttua, jolloin Outokummun rata muuttui sivuradaksi. Rata lakkautettiin vuonna 2000 ja purettiin vuonna 2004.


title: Outokummun rata

text: Rautatie rakennettiin Outokummun kaivoksen malminkuljetuksia varten ja korvaamaan kapearaiteista Outokummun–Juojärven rautatietä.


title: Outokummun rata

text: Radalla oli henkilöliikennettä vuoteen 1957 saakka, jonka jälkeen radalle jäi vain tavaraliikennettä. Kun Outokummun kaivos suljettiin 1989, tavaraliikenne väheni ja päättyi lopulta kokonaan.


title: Outokummun rata

text: Sysmäjärven ja Outokummun välinen rataosuus purettiin vuonna 2004, ja osa sen kiskotuksesta käytettiin Outokummun kaivoksen läheisyyteen perustetun kapearaiteisen museorautatien kiskotukseen. Toinen osasyy purkamiseen oli se, että Outokummun ratapihan maaperästä oli löytynyt asbestijäämiä ja sen takia paikalle vaihdettiin uusia maamassoja.


title: Filadelfo Simi

text: Filadelfo Simi (1849–1923) oli italialainen akateeminen taidemaalari.


title: Filadelfo Simi

text: Simi opiskeli Jean-Léon Gérômen johdolla École des Beaux-Artsissa Pariisissa 1870-luvulla. Simin tyyli oli sekoitus ranskalaisia akateemisia tekniikoita ja italialaista naturalismia. Hänellä oli Firenzessä taidekoulu, jota tytär Nerina Simi jatkoi isänsä kuoltua.


title: Ilkka Sammelvuo

text: Ilkka Sammelvuo (s. 21. tammikuuta 1979 Pudasjärvi) on suomalainen kilpauransa lopettanut lentopalloilija. Hänen isoveljensä on Suomen lentopallomaajoukkueen päävalmentaja Tuomas Sammelvuo ja hänen siskonsa lentopalloilija Riikka Sammelvuo. Lisäksi sisarussarjasta löytyy uransa lopettanut Jaakko Sammelvuo, joka pelasi myös Suomen korkeimmalla sarjatasolla.


title: Ilkka Sammelvuo

text: Lentopallon Ilkka Sammelvuo aloitti Pudasjärven Urheilijoissa veljensä jalanjälkiä seuraten. Juniorivuosien jälkeen hän päätyi 16-vuotiaana pelaamaan 2-sarjaa Vammalan Lentopalloon. Vammalassa Sammelvuo pelasi lopulta kolme kautta, ja VaLePa nousi viimeisellä Sammelvuon kaudella SM-liigaan.


title: Ilkka Sammelvuo

text: Vammalasta Sammelvuo siirtyi SM-liigaseura KuPS-Volleyhin, joka oli hallinnut Suomen lentopallokenttiä läpi 1990-luvun: se oli voittanut kuusi mestaruutta peräkkäin vuosina 1991-1996 vuosina ja vielä yhden vuonna 1998 yhden hopeavuoden jälkeen. Sammelvuon ensimmäisellä kaudella KuPS-volleyssa seura saavutti hopeaa ja toisella tuli jälleen mestaruus. Tämän jälkeen Sammelvuo siirtyi pelaamaan Helsinkiin Rocksiin ja yhden vuoden siellä pelattuaan hän jatkoi Ranskan kovatasoiseen liigaan, Ajaccion joukkueeseen.


title: Ilkka Sammelvuo

text: Yhden Ranskassa pelatun vuoden jälkeen Sammelvuo palasi Suomeen ja Pielaveden Sampoon. Sammossa hän oli Olli Kunnarin kanssa avainpelaajia, kun joukkue voitti kaksi Suomen mestaruutta vuosina 2004 ja 2005. Tämän jälkeen Sammelvuo lähti jälleen Ranskaan pelaamaan, tällä kertaa Ranskan Pro B-liigaan.


title: Ilkka Sammelvuo

text: Kahden Ranskan-vuoden jälkeen Sammelvuo palasi kaudelle 2007-2008 Pielaveden Sammon riveihin. Kauden aikana hän voitti Sammossa Suomen cupin sekä eteni Challenge cupissa kahdeksan parhaan joukkoon. Kotoisessa SM-liigassa tuloksena oli hopeaa.


title: Ilkka Sammelvuo

text: Sammelvuo jatkoi Sammossa myös seuraavalla kaudella. Hän oli loppuottelusarjassa joukkueensa tärkeimpiä pelaajia ja johdatti Sammon Suomen mestaruuteen. Hänet valittiin myös huhtikuun pelaajaksi eli pudotuspelien aikaan parhaimmaksi pelaajaksi. Hän oli jälleen myös voittamassa Suomen Cupia.


title: Ilkka Sammelvuo

text: Vuonna 2012 Sammelvuo ilmoitti lopettavansa, koska Mestaruusliigan ottelutahti kävi liian rankaksi puoliammattilaiselle.


title: Ilkka Sammelvuo

text: Ilkka Sammelvuon veli Tuomas Sammelvuo on Suomen lentopallomaajoukkueen kapteeni ja kautta aikojen menestynein suomalainen mieslentopalloilija. Hänen toinen veljensä Jaakko Sammelvuo oli myös SM-tason liigalentopalloilija, joka voitti urallaan muun muassa suomenmestaruuden Perungan Poikien väreissä. Hänen siskonsa Riikka Sammelvuo pelaa nykyisin (2007-2008) lentopallon SM-liigassa Vanajan Racing Clubin väreissä ja on moninkertainen SM-mitalisti sekä pelannut myös Espanjassa ammatikseen. Ilkan isä Seppo Sammelvuo toimi monia vuosia Suomen lentopalloliiton puheenjohtajana. Nykyisin hän on Pudasjärven Urheilijoiden toiminnassa vahvasti mukana.


title: Adore

text: Adore on chicagolaisen alternative rock yhtyeen The Smashing Pumpkins neljäs studioalbumi. Virgin Records julkaisi albumin 2. kesäkuuta, 1998 Yhdysvalloissa. "Adore" on yhtyeen ainoa levy, jossa ei ole soittamassa rumpuja alkuperäinen rumpali Jimmy Chamberlin. "Adore" muutti yhtyeen musiikkityyliä; Greg Kot "Rolling Stone" -lehdestä sanoi albumista: "se ei ole vain tavallinen levy; se on täydellinen ero menneisyydestä." Albumiin on vaikuttanut elektroninen musiikki, ja siinä käytetäänkin rumpukonetta ja syntetisaattoreita. Levyn markkinoinnissa yhtyeen aikaisempi tyyli muuttuu goottisemmaksi.


title: Adore

text: Vaikka MTV on kutsunut levyä on "yhdeksi vuoden 1998 odotetuimmaksi albumiksi", "Adore" myi vain 1,1 miljoonaa kopiota Yhdysvalloissa, paljon vähemmän kuin yhtyeen aikaisemmat albumit "Siamese Dream" ja "Mellon Collie and the Infinite Sadness". Joka tapauksessa se sai hyvät arviot kriitikoilta, ja se oli myös Grammy-ehdokkaana "parhaasta vaihtoehtomusiikki esityksestä".


title: Attila Csihar

text: Attila Gábor Csihar (s. 29. maaliskuuta 1971) on unkarilainen black metal -laulaja, joka tunnetaan erityisesti urastaan norjalaisessa Mayhem-yhtyeessä ja eritoten laulusuorituksistaan sen levyllä "De Mysteriis Dom Sathanas".


title: Attila Csihar

text: Attila Csiharin ura alkoi unkarilaisesta Tormentor-metalliyhtyeestä. Se saavutti kulttiaseman black metal -ympyröissä. Vuonna 1994 Attilaa pyydettiin laulamaan "De Mysteriis Dom Sathanasille", kun Mayhemin laulaja Dead oli tehnyt itsemurhan. Attila on ollut Mayhemin ainoa ei-skandinaavinen jäsen.


title: Attila Csihar

text: Mayhemin jälkeen hän jatkoi työskentelyään monissa projekteissa, kuten Plasma Poolissa, Aborymissa ja Korogissa. Vuonna 2004 Attila lauloi yhdysvaltalaisen drone metal/doom metal -yhtye Sunn O))):n kappaleella ”Decay2 (Nihil’s Maw)” ja esiintyi heidän kiertueellaan Euroopassa. Attila esiintyi myös lyhyesti Keep of Kalessinissa. Attila lähti Aborymistä liittyäkseen uudelleen Mayhemiin, koska heidän laulajansa Maniac oli erotettu yhtyeestä. Attila nauhoitti Aborymin kanssa vielä kappaleen ”Man Bites Dog” vuonna 2006 ilmestyneelle "Generator"-levylle. Vuodesta 2007 lähtien Attila on esiintynyt Sunn O))):n kanssa. Hän on levyttänyt heidän kanssaan sekä "Oracle"-EP:n että vuonna 2009 ilmestyneen "Monotiths & Dimensions" -albumin.


title: Attila Csihar

text: Attila on eronnut ja hänellä on kaksi lasta. Hän asuu Budapestissa.


title: Pielaveden Sampo

text: Pielaveden Sampo on pielavetinen yleisseura. Se on tullut tunnetuksi etenkin lentopallojoukkueestaan, joka pelaa Suomen ylimmällä sarjatasolla, SM-liigassa. Vuonna 1997 SM-liigaan noussut Sampo on raivannut tiensä yhdeksi liigan kärkiseuroista.


title: Pielaveden Sampo

text: Mestaruuden Sampo on voittanut kolme kertaa, vuosina 2004, 2005 ja 2009. Hopeaa joukkue on voittanut vuosina 2001, 2007 ja 2008, pronssia joukkue on voittanut vuosina 2002 ja 2003.


title: Pielaveden Sampo

text: Kesällä 2009 uutisoitiin jo Sammon luopuvan liigapaikastaan, mutta pielavetinen kansanliike asettui joukkueen taakse. Niinpä Sampo pelasi SM-liigassa myös kaudella 2009–2010, tosin huomattavasti leikatulla budjetilla.


title: Pielaveden Sampo

text: Sammon muita urheilulajeja ovat muun muassa perinteiset lajit hiihto ja yleisurheilu. Seuran tunnetuin urheilija on keihäänheittäjä Antti Ruuskanen, olympiamitalisti Lontoon vuoden 2012 olympialaisista ja Euroopan mestari Zürichistä 2014. Pielaveden Sampo on vuonna 1924 perustettu yleisseura, johon kuuluu tällä hetkellä kuusi eri lajijaostoa. Sammon toimintaa hoitavat nämä jaostot ja niiden toimintaa valvoo seuran johtokunta. Jäseniä seuralla on noin 700.


title: Pielaveden Sampo

text: Näkyvintä on Sammon lentopallotoiminta, ja sillä on vuosikymmenien perinteet. 1960-luvun lopulla Sampo aloitti lentopallotoiminnan nelossarjasta. Vuonna 1975 joukkue nousi kolmoseen ja seuraavana keväänä jo kakkossarjaan. Varsinainen nousukausi alkoi 1990-luvulla. Nousu ykkössarjaan oli vaikeaa. Nousu tapahtui vuonna 1995. Seuraavan vuoden Supersarjan jälkeen Sampo nousi ensiyrittämällä liigaan keväällä 1997.


title: Pielaveden Sampo

text: Ensimmäinen liigakausi meni harjoitellessa mestaruussarjan rutiineja. Sampo kuitenkin vältti suoran putoamisen, joskin karsintojen kautta. Pelaajisto koostui pääasiassa nousijajoukkueen pelaajista höystettynä parilla virolaisvahvistuksella. Valmentajana oli tuolloin Jukka Tuovinen, samoin kuin seuraavallakin kaudella, joka päättyi kuudenteen sijaan. Kaudelle 1999–2000 valmentajaksi tuli Kari Raatikainen, ja myös pelaajarinkiä saatiin laajennettua. Kolmas liigakausi päättyi viidenteen sijaan, mutta keväällä 2001 Sampo sai hopeaa Raision Loimun voittaessa finaalit 3–0.


title: Pielaveden Sampo

text: Kaudella 2001–2002 valmentajana aloitti Jukka Savonsalmi. Hopeakauden jälkeen odotukset olivat korkealla, mutta pelaajapula ja loukkaantumiset tekivät kaudesta vaikean. Maajoukkueluotsi Timo Hoivala otti valmennusvastuun helmikuussa 2002, ja kausi päättyi pronssisiin mitaleihin. Kevään pelaajaneuvottelujen tuloksena Sampoon siirtyi useita maajoukkuepelureita Hoivalan jatkaessa valmentajana. Sampo sai pronssia tällä kaudella. Edelliskauden tapaan neljänneksi jäi East-Volley.


title: Pielaveden Sampo

text: Kaudella 2003–2004 kokoonpano säilyi lähes samana, joten joukkue oli jo hitsautunut yhteen hyvin. Valmennuskaksikko oli Suomen tasolla huippuluokkaa, kun Timo Hoivalan aisapariksi palasi Jukka Tuovinen. Sampo voitti mestaruuden suoraan 3–0, ja Piivolley sai hopeaa. Mitalistit olivat samat myös seuraavana keväänä, mutta silloin Piivolley voitti ensimmäisen kohtaamisen Pielavedellä. Sampo voitti kuitenkin seuraavat ottelut, vaikka Salvis Cielavsin ranne murtui kolmannen finaalin ensimmäisessä pallossa. Näin ollen Sampo sai kultaa voitoin 3–1.


title: Pielaveden Sampo

text: Menestyksensä johdosta Sammolla olisi ollut mahdollisuus osallistua kansainvälisiin otteluihin jo usealla kaudella. Taloudellinen tilanne antoi siihen mahdollisuuden ensimmäisen kerran vasta kaudella 2005–2006. Sampo sai järjestettäväkseen kotiturnauksen silloisessa Top Teams Cupissa, ja vastustajat arvottiin Venäjältä, Valko-Venäjältä ja Slovakiasta. Isäntäjoukkue sijoittui venäläisten jälkeen toiseksi ja jatkoi CEV Cupia Puolassa jossa sijoittui kolmanneksi ja putosi jatkosta. Kotoinen liigakausi oli pettymys. Sampo hävisi jo puolivälierissä Isku-Volleytä vastaan.


title: Pielaveden Sampo

text: 2006–2007 oli Sammon historian tuloksellisesti paras kausi. Nimekkäät pelaajahankinnat yhdessä valmentajavelho Jukka Tuovisen kanssa tuottivat seuralle Suomen Cupin voiton joulukuussa 2006. Liigafinaalissa Santasport osoittautui kovemmaksi, joten Sammolle jäi hopeamitalit. Suomen sarjojen ohella seura voitti talven mittaan useita eurooppalaisia huippujoukkueita CEV Cupissa. Tallinnan turnauksessa taakse jäivät unkarilainen Lokomotiv Harkova, ukrainalainen Kometa Kaposvar sekä järjestävä seura Audentes. Lohkovaiheessa Sampo kaatoi vielä espanjalaisen Arona Teneriffan, mutta ei enää venäläistä Fakel Novy Urengoita. Näin ollen Sampo sijoittui CEV Cupissa sijoille 5–8. Fakel Novy Urengoi päätyi lopulta CEV-cupin mestariksi.


title: Pielaveden Sampo

text: Kaudella 2008 Sampo kohtasi CEV-cupin kolmannella kierroksella yhden Italian A1-liigan menestyksekkäimmistä joukkueista, Rooma Volleyn. Italian A1-liigaa pidetään maailman kovimpana lentopalloliigana. Sampo laittoi Rooma Volleyn erittäin tiukalle CEV-cupissa, sillä ensimmäisessä osaottelussa joukkue hävisi tiukasti 3–1, ja toisessa joukkueella oli jo ottelupallo viidennessä erässä. Lopulta Sampo tippui tiukasti CEV-cupista. Sampo jatkoi urakkaansa Challenge cupissa, missä joukkue eteni aina puolivälieriin asti venäläistä huippujoukkuetta Jekaterinburgia vastaan. Sampo hävisi ensimmäisen ottelun tiukasti 3–2 ja toisessa Sampo tippui finaaliturnauksesta. Jekaterinburg eteni lopulta cupin loppuotteluun, jossa se hävisi tiukasti italialaiselle Cimone Modenalle.


title: Pielaveden Sampo

text: Sampo jatkoi kauttaan SM-liigassa, jonka runkosarjan se voitti ennen Santasportia. Puolivälierissä joukkue tiputti Hurrikaani Loimaan 3–0 otteluvoitoin, ja välierissä sama tahti jatkui, kun Isku-Volley joutui myöntämään Sampon paremmakseen otteluvoitoin 3–0.


title: Pielaveden Sampo

text: Finaalisarjassa joukkue kohtasi edelliskauden vastustajansa Santasportin. Sampo lähti edelliskauden tapaan finaalisarjaan selvänä voittajasuosikkina. Finaalisarja alkoi kuitenkin yllättävästi, kun Sampo hävisi kaksi ensimmäistä kohtaamista. Toisessa kohtaamisessa joukkueen ykköspassarin Aki Riihimäki loukkaantui, jonka takia Sampo joutui antamaan tasoitusta rovaniemeläisille ottelussa. Riihimäki palasi kuitenkin kolmanteen otteluun Santasportia vastaan, joka nosti joukkueen taistelu hengen huippuun. Sampo voitti kaksi seuraavaa kohtaamista joukkueiden välillä, ja nousi jälleen ennakkosuosikiksi finaaleissa. Sarja huipentui täpötäyden Kuopio-hallin edessä viidennessä ottelussa. Sampo ja Santasport ratkaisivat lopulta lentopallokullan viidennessä erässä, joka päättyi lopulta tiukasti Santasportille 15–13 pistein, ja näin kulta karkasi Sampon käsistä. Sampon päävalmentaja Jukka Tuovinen erotettiin kauden jälkeen.


title: Pielaveden Sampo

text: Kaudelle 2008–2009 Sampo hankki vahvistukseksi Venezuelan maajoukkueessakin esiintyneen Enderwin Herreran sekä kauden puolessavälissä toisen saman maan pelaajan Jose Perezin. Pielavedeltä lähti suuren kohun saattelemana joukkueen ikonina pidetty Salvis Cielavs. Latvialaishakkuri siirtyi pahimpaan viholliseen Rovaniemen Santasportiin monien epäselvyyksien jälkeen. Sampo ei pelannut edelliskausien vertaista runkosarjaa vaan joutui tyytymään tappioon monia kertoja. Silti joukkue oli runkosarjan toinen edellään vain Santasport. Juuri ennen joulua joukkue voitti Suomen Cupin finaalissa Isku-Volleyn ja juhli kolmatta mestaruutta peräkkäin. Samalla finaaliottelu oli sampolaisten kultakimpale Urpo Sivulan viimeinen hänen siirryttyä Turkin pääsarjaan.


title: Pielaveden Sampo

text: Sampo sai puolivälierissä vastaansa Mutalan Riennon jonka kanssa se kävi tiukan taistelun välieräpaikasta. Lopulta välieriin tie aukesi voitoin 3–2. Välierissä Sampo kaatoi hieman yllättäen kevään mestarisuosikin Isku-Volleyn. Finaalipaikka aukesi voitoin 3–1 pielavetisille. Finaalisarjan avausosan Sampo hävisi kahden edelliskauden mestarille Santasportille, mutta vei kotonaan seuraavan finaaliottelun.


title: Pielaveden Sampo

text: Kolmannessa joukkue oli häviöllä jo erin 2–0, mutta venezuelalaisen Jose Perezin tulo peliin sytytti Sampon ja joukkue nousi tukalasta tilanteesta 3–2 vierasvoittoon ja sai katkaisupaikan kotisaliinsa Kuopioon. Kuopiohallissa Sampo syttyi hurjaan vireeseen ja kaatoi kolmannen kerran peräkkäin hallitsevan mestarin Santasportin ja otti seuran kolmannen Suomen mestaruuden jopa hieman yllättäen.


title: Pielaveden Sampo

text: Kuvaavaa Sampon kaudelle oli ailahtelevuus. Eri medioissa joukkuetta oltiin jo kuoppaamassa sekä päävalmentaja Ruslan Zhbankovia erottamassa, mutta joukkue vastasi huutoon ottamalla tuplamestaruuden kaudella.


title: Pielaveden Sampo

text: Kaudella 2011-12 koko Sammon taival oli lähellä loppua pääsarjassa. Joukkue aloitti kautensa hyvin ja oli kärkisijoilla. Kuitenkin alkukaudella ilmeni, että Sammon hakkurin Luis Salgadon siirto ei ollut toteutunut Mestaruusliigan edellyttämällä tavalla. Täten Sampo oli peluuttanut otteluissa, joissa Salgado pelasi, edustuskelvotonta pelaajaa. Sampo tuomittiin menettämään kaikki pisteensä, joita se oli saavuttanut alkukauden 11 ottelussa, joista Sampo voitti kahdeksan. Se tippui liigan hännille murskaavalla eräsuhteella, sillä Sampo oli hävinnyt päätöksen jälkeen kaikki ottelunsa eräsuhteella 3-0.


title: Pielaveden Sampo

text: Seura meinasi lopettaa toimintansa täysin, koska liigakarsintoihin meno näytti todennäköiseltä, sillä piste-ero oli suuri muihin joukkueisiin ja kausi oli jo edennyt pitkälle. Sammon johto ja pelaajat päättivät kuitenkin jatkaa kautta ja taistelua pudotuspeleihin. Sampo nousi lopulta pudotuspeleihin ja sai ennen runkosarjan loppua urheilun oikeusturvalautakunnalta osan, kahdeksan, pisteistä takaisin menetetyistä pisteistään. Sampo pudotuspeleissä Tampereen Isku-Volleyn puolivälierissä ja hävisi välierissä Hurrikaani Loimaalle otteluvoitoin 3-1. Pronssiotteluissa Perungan Pojat vei pronssimitalit ennen Sampoa.


title: Pielaveden Sampo

text: Savon Sampo on kesällä 2006 perustettu osakeyhtiö, jonka tarkoituksena on kehittää pielavetisen lentopalloilun toimintaedellytyksiä sekä harjoittaa Pielaveden Sammon SM-liigatoimintaa. Osakeyhtiön kotipaikka on Pielavesi. Savon Sampo Oy on päättänyt järjestää osakeannin, jotta kaikki halukkaat yksityiset ja yhteisöt voisivat olla mukana kehittämässä pielavetistä lentopalloa. Suomen lentopallomaajoukkueen kapteeni Tuomas Sammelvuo on Sammon osakeyhtiön omistajia sekä hallituksen jäsen. Myös maajoukkueen ja Sammon entinen valmentaja Timo Hoivala omistaa osakkeita ja kuuluu myös osakeyhtiön hallitukseen. Sammon budjetti kaudelle 2006–2007 oli noin 550 000 €, joka oli SM-liigan suurin.


title: Pielaveden Sampo

text: Sammon ensimmäisenä kautena osakeyhtiönä joukkue voitti Suomen Cupin, sijoittui CEV-cupissa kahdeksan parhaan joukkoon ja sai SM-hopeaa.


title: Pielaveden Sampo

text:
Passarit:
Keskitorjujat:


title: Pielaveden Sampo

text: Yleispelaajat:


title: Pielaveden Sampo

text:
Hakkurit:
Libero:


title: Sysmäjärven rautatieasema

text: Sysmäjärven rautatieasema () on rautatieliikennepaikka Outokummun kaupungissa Suomen rataverkkoon kuuluvalla rataosalla .


title: Sysmäjärven rautatieasema

text: Liikenteenhoidollisesti Sysmäjärven liikennepaikka on välisuojastuspiste, jota käytetään junien peräkkäinkulun turvaamiseksi. Liikennepaikalla on myös ratapiha, mutta siellä ei voida järjestää junakohtauksia, sillä vaihteet eivät ole sähköisesti käännettäviä. Liikennepaikalla kuormataan säännöllisesti raakapuuta.


title: Sysmäjärven rautatieasema

text: Sysmäjärven liikennepaikka on risteysasema, jossa Siilinjärven ja Viinijärven välisestä radasta erkanee sivurata Vuonokseen. Aiemmin Sysmäjärveltä erkani myös sivurata Outokumpuun, mutta se lakkautettiin vuonna 2000 ja purettiin vuonna 2004. Sysmäjärven ratapihan länsipäässä on ollut myös kolmioraide, mutta se on purettu.


title: Sysmäjärven rautatieasema

text: Vuonoksen sivuradan erkanemisvaihde sijaitsee noin 2,8 kilometrin päässä Sysmäjärven asemalta Siilinjärven suuntaan. Kun Sysmäjärven liikenteenohjauslaitteet uusittiin kesällä 2003, Sysmäjärven liikennepaikan rajaa siirrettiin Siilinjärven suuntaan, jolloin erkanemisvaihde jäi Sysmäjärven liikennepaikan rajan sisäpuolelle. Tällöin Vuonoksen erkanemisvaihde lakkautettiin linjavaihteena.


title: Machina/The Machines of God

text: Machina/The Machines of God chicagolaisen alternative rock yhtyeen The Smashing Pumpkins viides studioalbumi, joka julkaistiin 29. helmikuuta vuonna 2000.


title: Machina/The Machines of God

text: Kaikki kappaleet on kirjoittanut Billy Corgan.


title: Piercarlo Ghinzani

text:
Piercarlo Ghinzani (s. 16. tammikuuta 1952) on entinen italialainen kilpa-ajaja. Hän ajoi Formula 1:ssä kausina ja –. Hänelle kertyi 76 GP-starttia ja kaksi MM-pistettä Yhdysvaltain GP:stä 1984.
Ghinzani saavutti 19. MM-sijan vuonna 1984, joka oli hänen uransa paras. Ghinzani hylättiin kaksi kertaa Britannian GP:ssä 1987 ja Ranskan GP:ssä 1988.


title: Toni Rossi

text: Toni Rossi, oikealta nimeltään Timo Allan Kipahti, on suomalainen laulaja ja lauluntekijä. Toni Rossin musiikki on tyyliltään melodista ja rokahtavaa iskelmää. Ennen iskelmäuraansa hän oli Peer Güntin ensimmäisen levyttäneen kokoonpanon kakkoskitaristi ja hän on laulanut taustoja usealla bändin levyllä. 1990-luvun alussa hänellä oli oma yhtye Sinitaivas, jossa soittivat muun muassa kitaristi Kari Kukkola, basisti Kimmo Lehtola, haitaristi Kimmo Pohjonen ja myöhempi Zen Cafén rumpali Pete Parkkonen. Nykyään Toni Rossi esiintyy rautalankayhtye The Charadesin kanssa.


title: Monacon katedraali

text: Monacon katedraali () eli Pyhän Nikolauksen katedraali on katedraali Monaco-Villessä, Monacossa. Se on valmistunut vuonna 1875, ja se rakennettiin La Turbien valkoisesta kivestä. Alttari on tehty Carraran marmorista. Katedraalin paikalla on ennen sijainnut 1200-luvulta peräisin ollut kirkko. Katedraaliin on haudattu muun muassa ruhtinatar Grace ja ruhtinas Rainier III.


title: Ympärisäteilevä antenni

text: Ympärisäteilevä antenni on antenni, jonka suuntakuvio ulottuu tasaisesti jokaiseen ilmansuuntaan ympyrän muotoisesti. Antenni on hyvä vastaanotettaessa monesta suunnasta tulevia lähetyksiä, mutta se ei ole tehokas lähetettäessä ennalta tiedettyyn tai tiedettyihin suuntiin, missä tapauksissa suositaan suunta-antenneja.


title: Ympärisäteilevä antenni

text: Ehkä tunnetuin ympärisäteilevä antenni on piiska-antenni, joita on ollut 1960-luvun lopulta mm. kannettavissa transistoriradioissa. Piiska-antenneja on käytetty myös marssiantennina kenttäradioissa.


title: Piiska-antenni

text: Piiska-antenni on yleinen ympärisäteilevä antennityyppi, joka on teleskooppimuodossa mm. matkaradioissa. Se ei ole tehokas vahvistukseltaan, mutta se on vähän tilaa vievä ja sillä voi vastaanottaa helposti radioaaltoja kaikista ilmansuunnista samanaikaisesti. Näin ollen se soveltuu mainiosti myös autoradion antenniksi.


title: Piiska-antenni

text: Myös pienissä käsikäyttöisissä VHF-radiopuhelimissa on piiska-antenni, mutta lyhyen aallonpituuden vuoksi se voi olla erittäin lyhyt, kiinteämittainen, joustava ja kumi- tai muovipäällysteinen. Aikaisemmin myös matkapuhelinten antennit tai lisäantennit olivat samankaltaisia. Piiska-antenneja käytetään marssiantenneina kenttäradioissa.


title: Anette Olzon

text: Anette Olzon (oik. Anette Ingegerd Blyckert, o.s. Olsson, s. 21. kesäkuuta 1971 Katrineholm, Ruotsi) on ruotsalainen laulaja, joka toimi suomalaisen Nightwish-yhtyeen laulusolistina keväästä 2007 syksyyn 2012. Taiteilijanimessään hän käyttää tyttönimestään johdettua sukunimeä Olzon. Hän on julkaissut yhden soololevyn.


title: Anette Olzon

text: Anette Olzon valittiin Nightwishin laulajaksi 2 000 hakijan joukosta vuonna 2007. Olzon oli kuullut Nightwishin musiikkia ensi kerran vasta pari kuukautta ennen Tarja Turusen erottamista; sitä ennen hän ei tiennyt yhtyeestä tai sen historiasta mitään. Ensimmäinen hänen omistamansa Nightwish-levy oli "Highest Hopes", jonka pariin hänet ohjasi hänen siskontyttärensä, joka oli innokas Nightwish-fani. Turusen lähdettyä Nightwishista Olzonin ABBA-coveryhtyeen ääniteknikko ehdotti Olzonille laulajanpestin hakemista. Olzon ei aluksi innostunut ajatuksesta lainkaan, sillä hän ei mielestään ollut klassinen laulaja. Jonkin aikaa ajatusta sulateltuaan hän päätti kuitenkin yrittää. Hän soitatti itselleen Nightwishin ”Ever Dream” -kappaleen musiikin nauhalle ja lauloi sen päälle harjoittelematta ja lähetti nauhan Nightwishin kuultavaksi. Tuomas Holopainen vastasi hänelle sähköpostilla, jossa hän kertoi pitäneensä Anetten versiosta ja äänestä.


title: Anette Olzon

text: Seuraavia laulunäytteitään varten Olzon sai Holopaiselta paluupostissa "Once"-albumin instrumentaaliversion. Olzon nauhoitti levyn taustojen päälle näyteversiot kappaleista ”Nemo”, ”Higher than Hope” ja ”Wish I Had an Angel”. Hän teki lisäksi version ”Kuolema tekee taiteilijan” -kappaleesta. Maaliskuussa 2006 Nightwish lähetti medialle tiedotteen, jossa he pyysivät lähettämään lisää demonauhoja ja laulunäytteitä. Anette lähetti Holopaiselle sähköpostia kysyen, josko hänen olisi pitänyt lähettää lisää laulunäytteitä. Takaisin tuli viesti, jossa Holopainen totesi, että vaikka Olzon oli yksi parhaimmista hakijoista, hänestä ei voinut tulla uutta Nightwishin solistia. Sähköpostissa ei mainittu mitään varsinaista syytä, mutta Anette päätteli, että syy oli joko hänen ikänsä tai se, että hänellä oli lapsi. Maailmankiertueet nimittäin vievät Nightwishin jäsenet aina pitkäksi aikaa pois kotoa.


title: Anette Olzon

text: Vakuuttuneena siitä, että hänet ja Nightwish on tarkoitettu yhteen, Olzon lähetti yhtyeelle vielä entisen bändinsä Alyson Avenuen live-DVD:n. Elokuussa Olzon sai Nightwishin managerilta Ewo Pohjolalta viestin, jossa hänet kutsuttiin Suomeen tapaamaan Nightwishin jäsenet ja koelaulamaan kappaleita studiolle. Olzon saapui Suomeen ja lauloi nauhalle muutaman vanhemman Nightwish-kappaleen. Seuraavana päivänä hän nauhoitti muutaman uudemman kappaleen lauluosuudet.


title: Anette Olzon

text: Olzonin seuraava Suomen vierailu koitti jo kuukauden päästä, kun Holopainen kutsui hänet juhlimaan omalle saarelleen Kiteelle. Holopaisesta ja Olzonista otettiin koekuvia mahdollista tulevaa yhteistyötä silmällä pitäen. Palattuaan kotiin Olzon sai Tuomakselta viestin, jossa kerrottiin, että yhtye aikoi odottaa vuoteen 2007 asti ennen lopullisen solistivalinnan tekemistä. Tammikuussa Olzon sai kauan odottamansa puhelun, jossa Holopainen ilmoitti, että Anette Olzonista tuli siis uusi Nightwishin laulaja.


title: Anette Olzon

text: Valinta julkistettiin virallisesti yhtyeen verkkosivustolla 24. toukokuuta 2007. Ensimmäinen Nightwishin kappale, jolla Olzonin ääntä kuultiin, oli 25. toukokuuta 2007 vain Internetin kautta ladattavana digisinglenä julkaistu ”Eva”. Olzon esiintyy kahdella Nightwishin studioalbumilla.


title: Anette Olzon

text: Olzon jätti Nightwishin lokakuussa 2012. Päätöksen kerrottiin syntyneen yhteisymmärryksessä ja syyksi ilmoitettiin ristiriidassa olevat tavoitteet ja päämäärät. Joulukuussa 2013 Olzon väitti yhtyeen käytännössä erottaneen hänet, mutta yhtye kumosi väitteet ja syytti Anettea totuuden vääristelystä ja mustamaalauksesta.


title: Anette Olzon

text: Olzon vierailee Nightwishin kitaristin Emppu Vuorisen toisen yhtyeen Brother Firetriben albumilla "Heart Full of Fire" (2008). Hän on myös laulanut duettona Lauri Ylösen kanssa kappaleen ”October & April”, joka julkaistiin singlenä sekä The Rasmuksen "Best of 2001–2009" -kokoelma-albumilla. Olzonin ja kitaristi Jani Liimataisen The Dark Element -projektin esikoisalbumi ilmestyy marraskuussa 2017.


title: Anette Olzon

text: Olzonin sooloalbumi "Shine" julkaistiin 28. helmikuuta 2014.


title: Anette Olzon

text: Olzon syntyi musikaaliseen perheeseen ja opiskeli Göteborgin Balettakademienissa, Kööpenhaminan konservatoriossa ja Malmön Musikhögskolanissa. Nuoruudessaan hän myös soitti äitinsä pakottamana oboeta kahdeksan vuoden ajan. 17-vuotiaana Olzon liittyi Take Cover -nimiseen cover-yhtyeeseen ja 21-vuotiaana lauloi "Gränsland"-musikaalin pääroolissa Helsingborgissa. Sittemmin hän on laulanut muun muassa Alyson Avenue -yhtyeessä, joka on julkaissut kaksi albumia: "Presence of Mind" (2000) ja "Omega" (2004). Olzon asuu Helsingborgissa. Olzon erosi Fredrik-miehestään keväällä 2008. Hänellä on kaksi poikaa, heinäkuussa 2001 syntynyt Seth ja heinäkuussa 2010 syntynyt Nemo. Nuoremman pojan isä on laulajan nykyinen avomies Johan Husgafvel. Tammikuussa 2013 Anette kertoi blogissaan olevansa raskaana.


title: Anette Olzon

text: Olzonin syksyksi 2010 suunnittelema soololevy lykkääntyi raskauden takia.


title: Anette Olzon

text: Olzon on ammatiltaan sairaanhoitaja.


title: 704 Interamnia

text: 704 Interamnia on asteroidivyöhykkeellä kiertävä asteroidiksi suuri kappale, läpimitaltaan 350  km. Asteroidin keskietäisyys on 3,067 AU. Interamnian massa on 2,0% asteroidivyöhykkeen massasta. Tämä asteroidi on suurin F-tyypin asteroidi, ja muistuttaa ehkä rakenteeltaan Vestaa. Ennen nimeämistään Interamnia tunnettiin tunnuksella 1910 KU.


title: Tarō Yamamoto

text: Tarō Yamamoto ( "Yamamoto Tarō", s. 24. marraskuuta 1974 Hyōgon prefektuuri, Japani) on japanilainen poliitikko ja entinen näyttelijä. Hänet tunnetaan ehkä parhaiten Shōgo Kawadan roolistaan elokuvassa "Battle Royale". Hänet valittiin Japanin ylähuoneeseen vuonna 2013.


title: Jagiantenni

text: Jagiantenni on suunta-antenni, joka on yleinen esimerkiksi television antennina. Siinä on suoraan runkoon asennettu poikittaisia tankoja. Yksi tangoista on varsinainen säteilijä, säteilijän takana on heijastaja, ja säteilijän edessä yksi tai useampia suuntaajia.


title: Jagiantenni

text: Antennityypin keksi 1926 Shintaro Uda Japanin keisarillisessa Tohokun yliopistossa yhteistyössä Hidetsugu Yagin kanssa. Koska Hidetsugu Yagi julkaisi antennista englanninkielisen artikkelin 1928, antennityyppi tuli tunnetuksi Yagi-antennina.


title: Jagiantenni

text: Hyvän antennivahvistuksensa ja suuntaavuutensa vuoksi jagiantennia käytettiin toisen maailmansodan aikana tutkien ensimmäisinä antennityyppeinä. Niitä laitettiin useita rinnakkain ja päällekkäin tutkapaneelin muodostamiseksi. Paneelia käännettiin kiinteälle alustalle tai ajoneuvolle asennettuna. Toinen tutkaan liittyvä antennisovellus olivat saksalaiset yöhävittäjät, jotka tarvitsivat tarkan tutkasuunnan brittiläisten pommikoneiden löytämiseksi pimeässä. Jagiantenneja käytettiin tutkalaitteissa vielä 1950-luvullakin.


title: Jagiantenni

text: Jagiantenni on suuntaavuutensa ja suuren antennivahvistuksensa vuoksi suosittu myös radioamatöörikäytössä. Suurilla jagiantenneilla hoidetaan myös esimerkiksi suurlähetystöjen varmentavia yhteyksiä asemamaista kotimaihin. Pitkälle kulkevia pidempiä radioaaltoja käytettäessä jagiantennien tarvittava koko kasvaa kuitenkin merkittävästi, jolloin siitä tulee melko kallis ja lisäksi säälle, esimerkiksi tuulelle ja pakkaselle, altis järjestelmä. Pitkähköjä jagiantennein toteutettuja radioyhteyksiä ovat korvanneet paljolti satelliittiyhteydet.


title: Jagiantenni

text: Brittien sotasaaliiksi joutuneessa Bf 110G-4-yöhävittäjässä on nähtävissä kahden yöhävittäjätutkan, Telefunken FuG 202 sekä FuG 220 -tutka-antennit. FuG 202-tutkan taajuus oli 490 MHz, lähetysteho 1,5 kW ja tutkan toimisäde 0,2–3,5 km. Antenni on pieni "paistihaarukka" koneen nokassa. Sen ympärillä on uudemman FuG 220 "Lichtenstein SN-2" -tutkan neljä suurempaa "peuransarvi"-antennia. FuG 220 -tutkan taajuus oli 73 MHz, 82 MHz tai 91 MHz, teho 2,5 kW sekä toimisäde 0,3–4 km


title: Jagiantenni

text:
Otsikko Modern Dictionary of Electronics
Kirjoittaja Rudolf F. Graf
Painos 7, tarkistettu
Kustantaja Newnes, 1999
ISBN 0080511988, 9780080511986
Pituus 869 sivua


title: Menneisyyden vanki

text: Menneisyyden vanki voi tarkoittaa ainakin seuraavia asioita:


title: Pietro Annigoni

text: Pietro Annigoni (7. kesäkuuta 1910 – 28. elokuuta 1988) oli italialainen, Milanossa syntynyt taidemaalari.


title: Pietro Annigoni

text:
Annigoni maalasi mm kuninkaallisten, kuten Elisabeth II:n muotokuvan. Muotokuvan kohteina olivat myös Paavi Johannes XXIII ja Jaipurin Maharani Gayatri Devi.
Hän maalasi myös John F. Kennedyn muotokuvan Time lehden 1962 tammikuun numeron kanteen.


title: Pietro Annigoni

text: Annigoni ihaili renessanssin muotokuvamaalauksia. Hänellä oli vaikutusta mm. Michael John Angeliin ja Daniel Gravesiin.


title: Pietro Annigoni

text: Nuorena taideopiskelijana Annigoni piirsi vuonna 1931 punaliidulla kirjailija Joel Lehtosen, kun he sattuivat istumaan samassa seurueessa roomalaisessa ravintolassa. Kuva ja muutama muukin Annigonin Lehtoselle antama piirustus ja ne on julkaistu Pekka Tarkan kirjoittamassa Lehtosen elämäkerrassa.


title: Pietro Annigoni

text: Annigonin teoksia on mm. Uffizin kokoelmissa, Metropolitan Museum of Artissa, National Portrait Galleryssä ja Vatikaanin museossa.


title: Pietro Annigoni

text: Annigoni haudattiin Porte Santen hautausmaalle Firenzeen Basilica di San Miniato al Monteen.


title: Richard Buchanan

text: Richard Buchanan (3. toukokuuta 1912 – 22. tammikuuta 2003) oli brittiläinen työväenpuolueen poliitikko. Hän istui vuosina 1964–1979 parlamentin jäsenenä Glasgow Springburnin vaalipiiristä.


title: Piers Dixon

text: Piers John Shirley Dixon (29. joulukuuta 1928 – 24. maaliskuuta 2017) oli brittiläinen konservatiivipuolueen poliitikko. Hän opiskeli Eton Collegessa, Cambridgen yliopistossa ja Harvard Business Schoolissa.


title: Piers Dixon

text: Dixon istui vuosina 1970–1974 Yhdistyneen kuningaskunnan parlamentin jäsenenä Trurosta. Hänen ensimmäinen vaimonsa oli kuvanveistäjä Edwina Sandys.


title: Miasma Magazine

text: Miasma Magazine on metallimusiikkiin ja muihin kulttuurin ääri-ilmiöihin keskittynyt aikakauslehti, jota on julkaistu säännöllisesti kesästä 2004 lähtien. Lehti aloitti Muhoksella fanzinenä jo 1990-luvun alkupuolella. Miasma ilmestyi paperilehtenä neljä kertaa vuodessa noin 80-sivuisena. Lehden kotipaikka on Oulu, mutta toimittajakunta on jakaantunut ympäri maata.


title: Miasma Magazine

text: Syksyllä 2012 lehden paperiversio lopetettiin.


title: Miasma Magazine

text: Lehden kotisivut toimivat myös verkkolehtenä, jolta löytyy uutisia, haastatteluja, raportteja ja arvioita metallimusiikista. Lehti myös osallistuu kotikaupungissaan metallikeikkojen järjestämiseen yhteistyössä live-klubi Nuclear Nightclubin kanssa.


title: Gee Jon

text: Gee Jon oli yhdysvaltainkiinalainen rikollinen, josta tuli 8. helmikuuta 1924 maan ensimmäinen kaasukammiossa teloitettu henkilö.


title: Gee Jon

text: Gee Jon syntyi Kiinassa ja vietti suurimman osan elämästään San Franciscon Chinatownissa. Hän sai kuolemantuomion Tom Quong Keen surmasta Nevadassa 27. elokuuta 1921. Rikostoveri Hughie Sing sai elinkautisen vankeusrangaistuksen.


title: Gee Jon

text: Gee Jon teloitettiin nevadalaisessa vankilassa. Hän oli kuollessaan 29-vuotias.


title: Vartiotorni

text: Vartiotorni on eräänlainen linnoitustyyppi, jota on käytetty historian saatossa useassa maailmanosassa. Se eroaa tavallisesta tornista siinä, että sen päätarkoitus on luoda korkea, turvallinen paikka, jota sotilastiedustelijat voivat käyttää hyväkseen. Vartiotorneja käytetään myös muun muassa vankiloiden ympäristöjen tarkkailemiseen, sekä pakoyrityksien estämiseen.


title: Vartiotorni

text: Nykyisin vartiotornien sotilaallinen käyttö on vähentynyt, sillä käyttöön on otettu muita tehokkaampia sotilastiedustelutapoja, kuten tiedustelusatelliitit ja miehittämättömät ilma-alukset.


title: Robert Engstrand

text: Karl Robert Oscar ”Bob” Engstrand (s. 6. heinäkuuta 1976 Gränum, Ruotsi) on kosketinsoittaja, joka asuu nykyään Suomen Helsingissä.


title: Robert Engstrand

text: Robert kouluttautui Malmön musiikkiakatemiassa ja valmistui sieltä vuonna 1999, jonka jälkeen on työskennellyt muun muassa seuraavien artistien ja yhtyeiden kanssa:Syyskuussa 2011, Turisas palkkasi Robertin Euroopan syys- ja lokakuun väliselle Heidenfest-kiertueelle, ja sitä seuraavalle Turisaksen omalle kiertueelle loka- ja marraskuun ajaksi.


title: Kammonkari

text: Kammonkari on asumaton matala saari Liminganlahden luoteisosassa Perämerellä Oulun kaupungissa. Saari on osa Liminganlahden merenrantaniittyjen aluetta. Lähin toinen saari on luoteessa sijaitseva Kotakari.


title: Kammonkari

text: Rantamatalikolla sijaitseva Kammonkari on matala, ja sitä ovat yksityiset metsästäjät raivanneet. Nykyisin saaren kasvusto käsittää pääasiassa pensaikkoa sekä ruoikkoa. Vesakoitumisen estämiseksi on ehdotettu saaren käyttämistä lammaslaitumena. Saaren rantavesissä esiintyy uhanalaista upossarpiota.


title: Kammonkari

text: Kammonkari on tärkeä lintujen pesimäalue, ja se on maihinnousukiellossa lintujen pesimäaikana 1. toukokuuta — 31. heinäkuuta välisenä aikana.


title: Shannon Stewart

text: Shannon Niquette Stewart (s. 6. kesäkuuta 1984) on yhdysvaltalainen malli, joka tuli tunnetuksi Huippumalli haussa -ohjelmasta. Stewart sijoittui toiseksi sarjan ensimmäisellä kaudella.


title: Shannon Stewart

text: Huippumalli haussa -ohjelman jälkeen Stewart allekirjoitti sopimuksen Elite Modelsille Chicagossa sekä Major Model Managementille. Hän on tehnyt mallintöitä Nuj Novakhettille, ELLEgirl-lehdelle, Teen Voguelle, Sydney Magazinelle, Six Degree Magazinelle sekä Ford Fusionille. Hän on myös ollut muutamassa kannessa sekä tehnyt muotinäytöksiä.


title: Shannon Stewart

text: Stewart on naimisissa malli Matt Ratliffin kanssa.


title: Robert Alton Harris

text: Robert Alton Harris (15. tammikuuta 1953 – 21. huhtikuuta 1992) oli yhdysvaltalainen rikollinen ja tuomittu murhaaja, joka teloitettiin San Quentinin kaasukammiossa. Kyseessä oli ensimmäinen kuolemantuomion täytäntöönpano Kalifornian osavaltiossa 25 vuoteen.


title: Robert Alton Harris

text: Harris sieppasi ja murhasi 5. heinäkuuta 1978 16-vuotiaat John Mayeskin ja Michael Bakerin yhdessä veljensä Danielin kanssa. Murhat tehtyään kaksikko suoritti varastetulla autolla pankkiryöstön. Harris tuomittiin kuolemaan kahdesta murhasta 6. maaliskuuta 1979, mutta veli selvisi määräaikaisella vankeusrangaistuksella kidnappauksesta. Harrisilla oli aiempaa rikollista taustaa.


title: Robert Alton Harris

text: Harris nautti viimeiseksi ateriakseen Kentucky Fried Chickenin pikaruokaa, kaksi Dominos’in pizzaa sekä jäätelöä. Hänet teloitettiin ja julistettiin kuolleeksi 6:21 aamulla. Hänen viimeiset sanansa olivat "you can be a king or a street sweeper, but everyone dances with the grim reaper".


title: Jakobstads BK

text: Jakobstads Bollklubb eli JBK on suomalainen, Pietarsaaresta kotoisin oleva jalkapallojoukkue. Seura on perustettu vuonna 1944. Seuran ensimmäinen ottelu pelattiin vuonna 1945 NIK:ta vastaan, jonka JBK voitti 3-1. Seuran ensimmäisen maalin teki Lasse Hellund. Se on vuodesta 1999 lähtien pelannut Suomen kolmanneksi korkeimmalla sarjatasolla Kakkosessa ja Pohjoislohkossa ja viime vaiheessa n.s. sen C-lohkossa. JBK putosi kuitenkin kauden 2011 päätteeksi Kakkosesta.


title: Jakobstads BK

text: Seura pelaa kotiottelunsa Pietarsaaren Länsikentällä, joka sijaitsee aivan Pietarsaaren Keskuskentän vieressä. Seuraa valmentaa Jukka Karjalainen. Seura on pelannut kaikkiaan 26 kautta Suomen toiseksi korkeimmalla sarjatasolla.


title: 52 Europa

text: 52 Europa on 303 km:n läpimittainen epäsäännöllisen muotoinen asteroidi, joka kiertää Aurinkoa keskimäärin 3,10 AU:n päässä Marsin ja Jupiterin välisellä pääasteroidivyöhykkeellä. Europan löysi H. Goldschmidt vuonna 1858. Nimensä pikkuplaneetta sai kreikkalaisen mytologian Europan mukaan. Tätä asteroidia ei tule sekoittaa yhteen Jupiterin suurista kuista.


title: 52 Europa

text: Europa on asteroidivyöhykkeen kuudenneksi massiivisin pikkuplaneetta. Se on myös kooltaan yksi suurimmista. Europa on C-tyypin asteroidi, jonka vuorokausi eli pyörähdysaika on noin 5,63 h.


title: SMFR

text: SMFR (Sadomasokismi-fetisistiryhmä) on vuonna 1996 perustettu helsinkiläinen yhdistys, jonka toiminnan tarkoituksena on jakaa tietoa sadomasokismista ja fetisismistä, vaikuttaa yhteiskunnallisesti monimuotoisen seksuaalikulttuurin puolesta sekä järjestää tapaamismahdollisuuksia (klubeja, bileitä, yms.) BDSM:stä ja fetisseistä kiinnostuneille aikuisille.


title: SMFR

text: SMFR piti ensimmäisen virallisen kokouksensa 1997, jolloin päätettiin rekisteröitymisestä ja nimestä. Sitä ennen kokontumiset olivat vapaamuotoisia.


title: SMFR

text: SMFR on tekee yhteistyötä muiden alan yhdistysten kanssa (mm. Bizarre Club) ja järjestää bussikuljetuksia näiden tapahtumiin. SMFR:n tapahtumissa noudatetaan käytösetikettiä, joka kieltää esimerkiksi toisten koskemisen ilman heidän lupaansa.


title: Scottin piirikunta

text: Scottin piirikunta () on usean Yhdysvaltojen piirikunnan nimi:


title: Espanjan Grand Prix 1992

text: Espanjan Grand Prix 1992 oli 520. Formula 1 -osakilpailu. Se ajettiin 3. toukokuuta 1992 Circuit de Catalunya -radalla Barcelonassa. Nigel Mansell otti jo neljännen paalupaikan ja voiton tällä kaudella.


title: Charles Cecil

text: Charles Harkness Cecil (s. 1945 Kansas City, Missouri) on yhdysvaltalainen, Italian Firenzessä asuva ja maalaava taidemaalari. Hänen aiheensa ovat usein figuratiivisia ja hän maalaa ainoastaan elävästä mallista. Cecil toimii oman ateljeekoulunsa Charles H. Cecil Studiosin johtajana.


title: Charles Cecil

text: Hän aloitti opintonsa Haverford Collegessa Pennsylvaniassa ja jatkoi lukien taidehistoriaa Yalen yliopistossa. Tämän jälkeen hän siirtyi Robert Hale Ives Gammellin ohjaukseen Fenway Studiosiin Bostoniin ja sitten Richard Lackin ohjaukseen Atelier Lackiin, Minneapolikseen. Opintojen aikana Yhdysvalloissa hän sai tilaisuuden lähteä maalaamaan maisemia Eurooppaan. Ensimmäiseksi hän matkusti Italian kukkuloille erinäisiin kaupunkeihin maalaamaan. Myöhemmin hän asettui pysyvästi Firenzeen. Firenzessä hän teki yhteistyötä Daniel Gravesin kanssa ja piti Studio Cecil-Gravesia nuorille maalareille opettaen historiallisia piirustus- ja maalaustekniikoita.


title: Charles Cecil

text: Studio Cecil-Graves oli pieni ja intiimi ateljeeohjelma, jossa kaksi maalaria opetti muutamia maalaamiseen intohimoisesti suhtautuvia oppilaita. Oppilaat olivat turhautuneita nykypäivän taideopetukseen ja halusivat oppia piirtämään ja maalaamaan. Vuonna 1991 Cecil jäi vanhaan Cecil-Graves studion rakennukseen jatkamaan omaa kouluaan (Charles H. Cecil Studios). Daniel Graves perusti Florence Academy of Artin uuteen kohteeseen Firenzeen.


title: FK Karpaty Lviv

text: FK Karpaty Lviv on ukrainalainen jalkapalloseura Lvivin kaupungista. Seura on perustettu vuonna 1963. Se pelasi kaikki Ukrainan liigan kaudet Neuvostoliiton hajoamisen jälkeen maansa pääsarjatasolla ennen kuin putosi kauden 2003–2004 jälkeen. Seura kuitenkin nousi takaisin pääsarjatasolle kaudeksi 2006–2007 sijoituttuaan toiseksi korkeimmalla tasolla toiseksi. Ukrainan liigassa sen paras sijoitus on kolmas. Seurassa on kuitenkin päästy myös mestaruuksien makuun, koska se on voittanut Neuvostoliiton cupin vuonna 1969 ja Ukrainan cupin loppuottelussa se oli vuosina 1993 ja 1999. Cupin voittojen seurauksena seura on päässyt osallistumaan sekä Cup-voittajien cupiin, että UEFA Cupiin. Seuran kotistadion on melko suuri ja sinne mahtuu lähes kolmekymmentätuhatta katsojaa. Suomalaisille seurasta on tuttu ainakin Edward Anyamkyegh, joka pelaa seinäjokelaisessa Sepsi-78:ssa ja on pelannut myös Kuopion Palloseurassa.


title: Polemiikki

text: Polemiikki (kreikan sanasta "polemikos" (πολεμικός), 'sotaisa, vihamielinen') on julkinen kiista, jota käydään erilaisten tekstien välityksellä. Nykyisin polemiikkia käydään päivälehtien ja mielipidelehtien palstoilla, pamfleteissa, nettikirjoittelussa sekä sosiaalisessa mediassa. Entisaikoihin polemiikkia käytiin lentolehtisten välityksellä. Polemiikin aihe koskee usein uskontoa, politiikkaa tai taidetta. Polemiikissa käytetään usein huumorin ja satiirin keinoja.


title: Black-Ash Inheritance

text: Black-Ash Inheritance on ruotsalaisen melodista death metalia soittavan In Flames -yhtyeen EP vuodelta 1997. EP:n nimi tulee In Flamesin kappaleen ”Dead God in Me” sanoituksesta. EP alun perin julkaistiin esittelemään tulevan "Whoracle"-albumin sisältöä.


title: Black-Ash Inheritance

text: EP:n kappaleista ”Gyroscope” julkaistiin myöhemmin "Whoraclella". ”Acoustic Medley” on akustinen sovitus kappaleista ”Artifacts of the Black Rain”, ”Dead Eternity” ja ”Jotun”, joista viimeksi mainittu julkaistiin "Whoraclella". EP:llä julkaistiin myös liveversio albumin "Lunar Strain" kappaleesta ”Behind Space”, nyt Anders Fridénin laulamana. Kappale ”Goliaths Disarm Their Davids” sisällytettiin pelin "Brütal Legend" soundtrackiin.


title: Black-Ash Inheritance

text: "Black-Ash Inheritance" julkaistiin vuonna 2007 vinyylinä Night of the Vinyl Dead Recordsilta, rajoitettuna 555 kappaleeseen, ja yhdistettynä "The Jester Race" -albumiin Nuclear Blastin Reloaded-uudelleenjulkaisussa vuonna 2008.


title: Kuopion Sirkus

text: Kuopion Sirkus on lasten ja nuorten sirkustoimintaa opettava ja edistävä yhdistys. Kuopion Sirkus toimii tällä hetkellä Kuopion Männistössä Lahdentaan "Latari" nuorisotalon tiloissa.


title: Kuopion Sirkus

text: Sirkustoiminta käynnistyi vuonna 1984 ja virallisesti Kuopion Lasten Sirkus r.y. rekisteröitiin 16.2.1986. Nykyään käyttönimenä toimii Kuopion Sirkus. Sirkustoiminta on jatkunut siitä lähtien erilaisilla sirkustaiteen opetuskerhoilla ja esiintymisillä tilatuissa tapahtumissa. Sirkus tuottaa myös itse vuosittain omia show- esityksiä.


title: Kuopion Sirkus

text: Kuopion Sirkus on myös ollut yksi Suomen Nuoriso Sirkus Liiton perustajajäsen.


title: Kuopion Sirkus

text: Pääohjaajana toimii tällä hetkellä sirkustaiteen ohjaaja Emilia Tengvall. Sirkuskerhot toimivat pääsääntöisesti Lahdentaan nuorisotalon tiloissa Kuopiossa. Kuopion Sirkus järjestää myös opetusta tilauksesta niin kouluissa kuin tapahtumissakin. Opetuskerhoja on niin lapsille kuin myös aikuisillekin.


title: Kuopion Sirkus

text:
Kuopion Sirkus tekee joka vuosi vähintään yhden show'n.
Kuopion Sirkukselta voi myös tilata esityksiä erilaisiin tapahtumiin mm. lasten- ja aikuistenjuhliin sekä pikkujouluihin.


title: Kuopion Sirkus

text: Kuopion Sirkus on menestynyt valtakunnallisesti erilaisissa taidetapahtumissa. Kunniakirjoja ja tunnustuspalkintoja on tullut taiteilijoille ja myös koko ryhmälle vuosien ajan. Kuopion Sirkuksesta on edennyt harrastajista ammattilaisiksi sirkustaiteilijoiksi monia sirkuksen kasvatteja mm. Jani Suihkonen, Taruelma Heikkinen, Emilia Tengvall, Toni Valta ja Jukka Grönfors.


title: Kuopion Sirkus

text: Kuopion Sirkus on vieraillut erilaisilla kokoonpanoilla ulkomailla 1986 lähtien mm. Ruotsissa Ludvikassa ja Gröna Lundissa. Merkittävin vierailu oli Egyptin Kansallissirkuksessa Kairossa. Kuopion Sirkuksella on myös ystävyyssirkuskoulu Venäjällä Pihkovassa.


title: Kuopion Sirkus

text: Kuopion Sirkuksen ja Suomen NuorisoSirkusliiton yhteistyössä järjestämä kansainvälinen sirkustaidetapahtuma SirkusSoppa, Kuopiossa 28.7.-2.8.2009. Tapahtuma on yksi Suomen suurimpia sirkus tapahtumia.


title: Stained

text: Stained on Imperanonin ensimmäinen studioalbumi vuodelta 2004. Stained-levy tehtiin, kun levy-yhtiönä oli Nuclear Blast.


title: Maria Heiskanen

text: Maria Heiskanen (s. 21. elokuuta 1970 Kuopio) on suomalainen näyttelijä.


title: Maria Heiskanen

text: Heiskasen läpimurtorooli oli ”Minna” ruotsalaisohjaaja Jan Troellin elokuvassa "Il Capitano" (1991). Heiskanen palkittiin suorituksestaan Chicagon kansainvälisillä elokuvafestivaaleilla.


title: Maria Heiskanen

text: Heiskanen työskenteli Ruotsissa vuosina 1993–2003 sekä elokuvissa että teatterissa. Hänen työpaikkoinaan olivat muun muassa Kungliga Dramatiska Teatern sekä Riksteatern, jossa hän näytteli muun muassa Lars Norénin ohjaamassa versiossa Anton Tšehovin näytelmästä "Lokki" (2001).


title: Maria Heiskanen

text: Suomessa Heiskanen on esiintynyt muun muassa Aleksi Salmenperän ohjaamassa elokuvassa "Miehen työ" (2007) sekä Aki Kaurismäen elokuvassa "Laitakaupungin valot" (2006). Molemmista roolisuorituksistaan Heiskanen oli sivuosaehdokkaana Jussi-palkinnon saajaksi.


title: Maria Heiskanen

text: Heiskanen esittää naispääosaa Jan Troellin ohjaamassa elokuvassa "Ikuistetut hetket" (2008) (Maria Larssons eviga ögonblick). Tästä roolisuorituksestaan Heiskanen sai Ruotsin arvostetuimman elokuvapalkinnon, Guldbagge-palkinnon, parhaasta naispääosasta. Heiskanen palkittiin roolistaan myös Valladolidin elokuvafestivaaleilla Espanjassa 2008 parhaana naisnäyttelijänä. Heiskanen sai myös Ruotsin TV 4:n Guldsolenin. "Ikuistetut hetket" oli Ruotsin Oscar-palkintoehdokas 2009.


title: Maria Heiskanen

text: Heiskanen toimii hahmoterapeuttina Helsingissä.


title: Frances Rich

text: Frances Rich (9. tammikuuta 1910, Spokane, Washington – 14. lokakuuta 2007) oli yhdysvaltalainen kuvanveistäjä ja entinen näyttelijä.


title: Frances Rich

text: Rich oli mykkäelokuvien näyttelijä Irene Richin tytär. Hän itse esiintyi 1930-luvun alkupuolella useissa elokuvissa sekä Broadway-näytöksessä "Brief Moment". Hän tapasi vuonna 1933 kuvanveistäjä Malvina Hoffmanin ja lähti opiskelemaan hänen johdollaan Pariisiin.


title: Frances Rich

text: Rich tutustui uransa alkuvaiheissa kuvanveistäjä Carl Millesiin, jonka kanssa hän teki pitkäaikaista taiteellista yhteistyötä. Hänen teoksiinsa kuuluvat pronssinen pelikaanipatsas Kalifornian yliopiston Berkeleyn kampuksella sekä Lotte Lehmannin, Margaret Sangerin, Diego Riveran, Alice Stone Blackwellin ja Katharine Hepburnin muotokuvat. Hän eli 97-vuotiaaksi.


title: Scottin piirikunta (Kansas)

text: Scottin piirikunta (lyh. SC) on piirikunta Kansasin osavaltiossa Yhdysvalloissa. Vuoden 2000 väestonlaskennan mukaan piirikunnan väkiluku oli 5 120. Piirikunnan keskus on Scott City, joka on myös piirikunnan ainoa kaupunki.


title: Scottin piirikunta (Kansas)

text: Vaikka voimassa oleva Kansasin perustuslakimuutos vuodelta 1986 sallii alkoholipitoisten juomien myynnin, on Scottin piirikunnassa voimassa kielto, jonka mukaan yli 3,2 tilavuusprosenttia alkoholia sisältävien juomien myynti on sallittu ainoastaan alkoholiliikkeissä. Mietoja mallasjuomia voi ostaa elintarvikeliikkeistä.


title: Scottin piirikunta (Kansas)

text: United States Census Bureaun mukaan piirikunnan pinta-ala on 1 859 neliökilometriä. Pinta-alasta vain 0,02 prosenttia eli noin 0,37 neliökilometriä on vettä.


title: Scottin piirikunta (Kansas)

text: Piirikunta rajoittuu koillisessa Goven piirikuntaan, idässä Lanen piirikuntaan, etelässä Finneyn piirikuntaan, lounaassa Kearnyn piirikuntaan, lännessä Wichitan piirikuntaan ja luoteessa Loganin piirikuntaan.


title: Scottin piirikunta (Kansas)

text: Vuoden 2000 väestönlaskennan mukaan piirikunnassa asui 5 120 henkeä, 1 435 perhettä ja siellä oli 2 045 taloutta, asukastiheyden ollessa 3 asukasta neliökilometrillä. Piirikunnassa oli tuolloin 2 291 asuinrakennusta, eli keskimäärin 1,23 asuinrakennusta neliökilometriä kohti.


title: Scottin piirikunta (Kansas)

text:
Talouksista joka kolmannessa oli alle 18-vuotiaita lapsia, ja avioparit muodostivat 61 prosenttia talouksien määrästä. Perheettömiä talouksia oli lähes kolmannes, 29,8 prosenttia kaikista talouksista. Keskimäärin ruokakuntien koko oli 2,46 asukasta taloutta kohti, ja keskimääräinen perheen koko oli 3,01 henkilöä.
Scottin piirikunta on jaettu seitsemään townshipiin. Scott City katsotaan näistä erilliseksi, eikä sitä ole luettu mukaan väestönlaskentaan.


title: Granny D

text: Doris ”Granny D” Haddock (24. tammikuuta 1910 – 9. maaliskuuta 2010) oli yhdysvaltalainen liberaali poliittinen aktivisti. Hän tuli tunnetuksi marssittuaan 1. tammikuuta 1999 – 29. helmikuuta 2000 koko manner-Yhdysvaltain halki tukeakseen vaalirahoitusuudistusta. Hän keskeytti protestimarssinsa ainoastaan kerran saadakseen hoitoa nestehukkaan.


title: Granny D

text: Granny D aloitti uransa aktivistina jo vuonna 1960 kampanjoimalla miehensä kanssa onnistuneesti Alaskassa suoritetuksi suunniteltuja ydinkokeita vastaan. Pari vetäytyi vuonna 1972 New Hampshiren Dubliniin, missä Granny D:n puoliso myöhemmin kuoli Alzheimer-komplikaatioihin.


title: Granny D

text: Granny D sai Yhdysvalloissa huomattavaa julkisuutta protestimarssillaan, joka päättyi hänen saavuttuaan Washingtonin kaupunkiin helmikuussa 2000. Hänelle myönnettiin muun muassa kunnia-arvo Franklin Pierce Collegesta 21. lokakuuta 2002 sekä useiden kaupungien palkintoja.


title: Granny D

text: Granny D oli vuonna 2004 demokraattisen puolueen ehdokkaana Yhdysvaltain senaattiin New Hampshiresta, mutta hän hävisi ääniprosentein 66–34 republikaani Judd Greggille. Granny D:n asema naisen keskimmäisenä nimenä virallistettiin 19. elokuuta 2004. Hän tuki avoimesti Mike Gravelin ehdokkuutta Yhdysvaltain presidentinvaaleissa 2008. Hänellä on poika James sekä vuonna 2005 Alzheimerin tautiin kuollut tytär Elizabeth.


title: Koodinmurtaja (korttipeli)

text: Koodinmurtaja on tavallisella 52 kortin pakalla pelattava korttipeli. Pelin voittaja, eli "koodinmurtaja", on pelaaja, joka onnistuu pitämään omat korttinsa piilossa muilta pelin loppuun asti.


title: Koodinmurtaja (korttipeli)

text: Pelin alku on lähinnä pelkkää arvailua, mutta pelin edetessä pelaajien kortteja paljastuu helpottaen vastapelaajien korttien selvittämistä. Jo alussa kukin pelaaja tietää, ettei vastapelaajilla voi olla samoja kortteja, kuin itsellä on.


title: Koodinmurtaja (korttipeli)

text: Koodinmurtajaa pelataan 2-4 pelaajan kanssa puolella pakalla (padat ja hertat). Jos pelaajia on useampia tai jos pelistä halutaan pitkäkestoisempi, voidaan pelata koko pakalla. Maksimissaan pelaajia voi olla 8.


title: Koodinmurtaja (korttipeli)

text: Korttipakan sekoituksen jälkeen jokaiselle pelaajalle jaetaan 4 korttia, joita ei näytetä vastapelaajille. Kortit laitetaan kunkin pelaajan eteen kuvapuoli alaspäin suuruusjärjestykseen niin, että jokainen on selvillä kummassa päässä on suurin ja kummassa pienin kortti. Ässä on tässä pelissä 14, eli suurin luku. Keskenään samanarvoisten korttien arvojärjestys on suurimmasta pienimpään pata ♠ > hertta ♥ > ruutu ♦ > risti♣.


title: Koodinmurtaja (korttipeli)

text: Esimerkiksi, jos pelaajalla on ♠7, ♥8, ♥6 ja ♥7, on korttien arvojärjestys seuraava: ♥6 < ♥7 < ♠7 < ♥8.


title: Koodinmurtaja (korttipeli)

text: Jäljelle jäävä pakka laitetaan pelialustan keskelle. Jakajasta seuraava nostaa pakan päältä yhden kortin näyttämättä sitä muille ja koettaa arvata jonkin numeron vasemmalla puolellaan istuvan pelaajan korteista. Maata ei tarvitse tietää, pelkän numeron arvaus riittää. Jos arvaus osuu oikeaan, kyseinen kortti käännetään kaikkien näkyville. Arvonsa perusteella paljastetun kortin sijainti rivissä helpottaa loppujen korttien arvaamista.


title: Koodinmurtaja (korttipeli)

text: Oikein arvannut pelaaja voi joko jatkaa vuoroaan arvaamalla uudelleen saman pelaajan tai tästä seuraavan pelaajan kortin. Tai hän voi lopettaa vuoronsa laittamalla keskipakasta nostamansa kortin omaan koodiinsa oikealle paikalleen vieläkään näyttämättä sitä muille. Tämän jälkeen vuoro siirtyy vasemmalla puolella istuvalle pelaajalle ja kyseinen pelaaja nostaa pakasta kortin.


title: Koodinmurtaja (korttipeli)

text: Jos pelaajan arvaus menee väärin (joko heti alussa tai jatkaessa vuoroaan), joutuu pelaaja laittamaan pakasta nostamansa kortin koodiinsa oikealle paikalleen niin päin, että kaikki näkevät sen, ja vuoro siirtyy seuraavalle.


title: Koodinmurtaja (korttipeli)

text: Peli jatkuu näin, kunnes keskellä olevasta pakasta loppuu kortit ja pelaajat joutuvat paljastamaan vieressään istuvien pelaajien kortteja nostamatta itselleen ylimääräistä korttia. Peli loppuu, kunnes vain yhdellä pelaajalla on kortteja piilossa.


title: Koodinmurtaja (korttipeli)

text: Peli on hyvää päättelykyvyn harjoitusta. Pelaaja joutuu miettimään mikä luku sopii paljastettujen lukujen väliin, ja mitä lukuja vastapelaajalla ei voi olla.


title: Koodinmurtaja (korttipeli)

text: Huom! Arvausvuorossa oleva pelaaja ei voi laittaa pakasta nostamaansa korttia piiloon koodiinsa, jollei ole arvannut vähintään yhden pelaajan korttia oikein. Pelaaja ei voi myöskään hypätä arvaamaan muiden kortteja arvaamatta oikein heitä edeltäneiden pelaajien kortteja.


title: Tron Øgrim

text: Tron Øgrim (27. kesäkuuta 1947 – 23. toukokuuta 2007) oli norjalainen poliitikko, kirjailija ja toimittaja. Hän oli keskeisimpiä vaikuttajia Norjan maolaisessa liikkeessä 1960-luvulta 1980-luvulle. Marxilaisen teorian lisäksi Øgrim julkaisi science fictioniä salanimellä Eirik Austey.


title: Tron Øgrim

text: Øgrim vaikutti vuodesta 1965 lähtien Sosialistisk Folkeparti (SF) -puolueen nuorisojärjestössä Sosialistisk ungdomsforbund (SUF). SUF katkaisi välinsä puolueeseen vuonna 1969 ryhdyttyään tukemaan Mao Zedongin versiota marxismi-leninismistä. Øgrim ajoi järjestössä voimakkaasti tätä maolaista suuntausta. Hän kuului vuodesta 1973 SUF(m-l):n aloitteesta perustetun Arbeidernes kommunistparti (marxist-leninistene) -puolueen (AKP[m-l]) keskusjohtoon vuoteen 1984 asti ja oli sen keskeisimpiä ideologeja. Hän jatkoi Rød Valgallianse -puolueen (nykyisin Rødt) riveissä kuolemaansa asti.


title: Tron Øgrim

text: Vuosina 1990–2001 Øgrim toimi kolumnistina PC World Norge -lehdessä ja oli aktiivisia kirjoittajia tammikuusta 2006 kuolemaansa saakka.


title: Jan Troell

text: Jan Gustaf Troell (s. 23. heinäkuuta 1931 Limhamn, Ruotsi) on ruotsalainen elokuvaohjaaja ja käsikirjoittaja.


title: Jan Troell

text: Troellin ohjaustöihin kuuluvat viisi Oscar-ehdokkuutta saanut "Maastamuuttajat" (Utvandrarna) ja suomalaisesta kolmoismurhaaja Juha Valjakkalasta kertova "Il Capitano".


title: Jan Troell

text: Troellin vakionäyttelijöihin lukeutuu Max von Sydow.


title: Maeve Binchy

text: Maeve Binchy (28. toukokuuta 1940 Dalkey, Irlanti – 30. heinäkuuta 2012) oli irlantilainen kirjailija. Useat hänen romaaninsa kuvaavat jännitteitä irlantilaisen maaseudun ja kaupunkielämän välillä, hahmottavat Irlannin ja Englannin vastakohtia ja tuovat esille irlantilaisen elämänmenon dramaattisia kehitysvaiheita toisesta maailmansodasta lähtien.


title: Maeve Binchy

text: Binchy valmistui University Collegesta Dublinista vuonna 1960. Hän toimi opettajana ja "The Irish Times" -lehdessä toimittajana ennen siirtymistään kirjailijaksi. Binchy kuoli 30. heinäkuuta 2012 lyhyen aikaa sairastettuaan.


title: Charles H. Cecil Studios

text: Charles H. Cecil Studios on Firenzessä Italiassa sijaitseva ateljeetyyppinen taidekoulu. Koulua johtaa taidemaalari Charles Cecil. Studio tunnettiin ennen nimellä Cecil-Graves Studios, kunnes Daniel Graves 1991 perusti Florence Academy of Artin ja Cecil studios jäi vanhaan Cecil-Graves Studiosin tiloihin muuttaen nimekseen Charles H. Cecil Studios.


title: Charles H. Cecil Studios

text: Pääperiaate opetuksessa on elävästä mallista piirtäminen. Charles Cecilin opettamassa "sight-size"-tekniikkassa malli piirretään, maalataan tai muotoillaan savesta samaan kokoon kuin se nähdään. Teline asetetaan mallin viereen ja astutaan muutama askel taaksepäin merkitylle kohdalle, jossa mittasuhteita vertaillaan. Tämän jälkeen astutaan takaisin telineelle merkitsemään mitat. Oikein ymmärrettynä "sight-size" ei ole mekaaninen tekniikka vaan tapa nähdä asioita. Monet taiteilijat ovat käyttäneet ja käyttävät yhä tätä tapaa elävästä mallista työskennellessä. Cecil uskoo, että ateljeetraditio on korvaamaton taiteen uudistaja figuratiivisen taiteen kohdalla.


title: Charles H. Cecil Studios

text: Ensimmäisenä vuonna piirretään hiilellä antiikin ja renessanssin kipsijäljennösten mukaan. Perustaitojen harjaannuttua kipsien parissa jatketaan elävän mallin tai muotokuvapiirustuksen parissa. Muotokuvapiirustus aloitetaan ensimmäisen vuoden loppupuolella. Anatomian ja kolmiulotteisen muodon opiskelussa oppilaat muovailevat mallia savesta "sight-size"-tekniikkaa käyttäen.


title: Charles H. Cecil Studios

text: Toisena vuotena keskitytään "sight-size"-muotokuva- ja figuurimaalaukseen. Opiskeluun kuuluu myös maalauksen materiaalioppia kuten pohjustusta ja öljyvärien hiertämistä.


title: Charles H. Cecil Studios

text: Kolmantena vuonna on suurikokoisten figuurimaalausten ja muotokuva- sekä kuvanveistoprojektien vuoro. Entiset oppilaat palaavat joskus maalaamaan kolmannen vuoden oppilaitten ryhmän kanssa. Oppilaat voivat myös jatkaa neljännelle vuodelle tai palata myöhemmin jatkamaan opintojaan.


title: Charles H. Cecil Studios

text: Koulusta valmistuneita taidemaalareita ovat muiden muassa Nicholas Beer ja Matthew Collins.


title: Teófilo Yldefonso

text: Teófilo E. Yldefonso (9. helmikuuta 1903 Piddig, Ilocos Norte – 19. heinäkuuta 1943 Capas, Tarlac) oli filippiiniläinen uimari ja olympiamitalisti.


title: Teófilo Yldefonso

text: Yldefonso saavutti uransa aikana kaksi olympiapronssia 200 metrin rintauinnissa, vuosina 1928 ja 1932.


title: Teófilo Yldefonso

text: Uransa aikana Yldefonso tunnettiin lempinimellä "Ilocanon hai". Hän oli ensimmäinen filippiiniläinen olympiamitalisti ja on edelleenkin ainoa filippiiniläinen, joka on saavuttanut kaksi olympiamitalia.


title: Teófilo Yldefonso

text: Yldefonso taisteli japanilaisia vastaan toisessa maailmansodassa Bataanissa. Hän selviytyi hengissä Bataanin kuolemanmarssilta, mutta kuoli myöhemmin Capasin keskitysleirillä. Hänen ruumiinsa jäännöksiä ei koskaan löydetty.


title: Joanna Hayes

text: Joanna Hayes (s. 23. joulukuuta 1976) on yhdysvaltalainen yleisurheilija.


title: Joanna Hayes

text: Hayes voitti 1999 NCAA-mestaruuden 400 metrin aitajuoksussa. Samana vuonna hän valmistui Kalifornian yliopistosta. Hän osallistui samana vuonna Sevillan MM-kisoihin, joissa karsiutui 400 metrin aitojen alkuerissä ajalla 55,38. Vuonna 2000 Hayes karsiutui Yhdysvaltain olympiajoukkueesta sijoituttuaan olympiakarsinnoissa 400 metrin aidoissa neljänneksi ja 100 metrin aitajuoksussa viidenneksi. Vuonna 2003 hän voitti 400 metrin aidoissa Pan-Amerikan kisat, Pariisin MM-kisoissa hän karsiutui välierissä.


title: Joanna Hayes

text: Hayes juoksi Budapestin sisäratojen MM-kisoissa 2004 neljänneksi 60 metrin aidoissa ajalla 7,86. Myöhemmin samana vuonna hän voitti olympiakultaa Ateenan olympialaisissa 100 metrin aidoissa ajalla 12,37. Kauden lopussa hän voitti samassa lajissa . Helsingin MM-kisoissa Hayes selvisi 100 metrin aitojen loppukilpailuun, mutta keskeytti. Kauden lopussa hän oli kuudes.


title: Christianskirkjan

text: Christianskirkjan on kirkkorakennus Klaksvíkissä, Färsaarilla. Se on valmistunut vuonna 1963. Kirkon on suunnitellut arkkitehti Peter Koch, ja sen lasitaiteesta on vastannut tanskalainen taiteilija Ulrikke Marssen. Kirkon alttaritaulu on peräisin Tanskan Viborgin tuomiokirkosta. Kirkko on nimetty Tanskan kuninkaan Kristian X:n mukaan.


title: Ranskan perustuslaki (1958)

text: Ranskan perustuslaki vuodelta 1958 on 4. lokakuuta 1958 hyväksytty Ranskan historian viidennen tasavallan perustuslaki. Sen perusteella on järjestetty tasavallan erilaiset instituutiot ja toimivaltuudet. Perustuslaki pohjaa oikeutensa demokratiaan: kansan hallitus, kansan valtuudella ja kansaa varten.


title: Ranskan perustuslaki (1958)

text: Perustuslaki hyväksyttiin kansanäänestyksessä 28. syyskuuta 1958 suurella äänten enemmistöllä. Enemmistö oli hyvin laaja, jos sitä verrataan neljännen tasavallan perustaneeseen vuoden 1946 kansanäänestykseen. Sittemmin perustuslakia on muutettu (vuoden 2009 alkuun mennessä) kaikkiaan kuusitoista kertaa, joka kansalliskokouksen ja senaatin yhteisistunnossa, jota kutsutaan nimellä Congrès, tai suoraan kansalta kysytyn kansanäänestyksen kautta.


title: Ranskan perustuslaki (1958)

text: Perustuslain johdanto viittaa muihin perustavanlaatuisiin teksteihin: Ihmis- ja kansalaisoikeuksien julistukseen, joka annettiin 26. elokuuta 1789, 27. lokakuuta 1946 hyväksytyn perustuslain esipuheeseen sekä vuoden 2004 ympäristöjulistukseen. Nämä tekstit kuten myös tasavallan lakien takaamat perusperiaatteet muodostavat yhdessä Perustuslakikokonaisuuden.


title: Ranskan perustuslaki (1958)

text: Ranskan perustuslakineuvosto ("Conseil constitutionnel français") selvittää pyydettäessä kaikkien lakien yhteensopivuuden perustuslain kanssa. Myös jokainen tuomari on velvollinen toteuttamaan perustuslain määräyksiä oikeudenkäytössään.


title: Ranskan perustuslaki (1958)

text: Vuoden 1958 perustuslaki luotiin, koska Ranskan piti päästä Algerian sodasta ja sen erityinen piirre on paluu vahvaan toimeenpanovaltaan. Perustuslain kirjoittamiseen vaikutti erittäin voimakkaasti pääministeri Michel Debré, joka halusi Britannian mallin mukaista vahvaa pääministeriä. Myös kenraali Charles de Gaulle vaikutti voimakkaasti näkemyksillään asiaan, sillä hän halusi tehdä tasavallan presidentistä keskeisen vallankäyttäjän. Viidennen tasavallan perustuslakiin on vaikuttanut voimakkaasti de Gaullen Bayeux’ssa 6. kesäkuuta 1946 pitämä puhe.


title: Ottaako sydämestä?

text: Ottaako sydämestä? on vuosina 1995–1996 MTV3:lla esitetty suomalainen televisiosarja. Sarjan on käsikirjoittanut Ilse Rautio ja ohjannut Peppi Kajanne.


title: Ottaako sydämestä?

text: Sarja kertoo pienestä terveyskeskuksesta tai lähinnä sen odotushuoneesta. Sairauksista kaiken tietävä Reetta on eläkeikää lähestyvä vanhankansan vastaanottovirkailija, joka vastustaa viimeiseen asti ATK:ta. Hän pitää kaiken järjestyksessä ja käyttää vihkoja potilastietojen ylläpitoon. Reetan maailma järkkyy kun hänen vastaanottopisteeseen tulee tietokone ja hänen pitäisi alkaa käyttää sitä vihkojen sijasta. Terveyskeskukseen siirron saaneella sairaanhoitaja Minnalla ja terveyskeskuksen ainoalla lääkäärilla Manulla on ollut suhde aiemmin ja nyt he päätyvät sattumalta samaan työpaikkaan.


title: Koiramäki (Särkänniemi)

text: Koiramäki (vuoteen 2012 asti Lasten Eläintarha) on Tampereella Särkänniemen huvipuistossa sijaitseva teemapuistoalue, joka perustuu Mauri Kunnaksen luoman Koiramäki-kirjasarjan ympärille. Alueella toimi aikaisemmin Lasten Eläintarha, jonka eläimet ovat nykyään Koiramäessä. Alue uudistettiin kesäkaudeksi 2013 nykyiseen muotoonsa Koiramäeksi. Särkänniemi on ilmoittanut uudistuksen hinnaksi yli 5 miljoonaa euroa.


title: Koiramäki (Särkänniemi)

text: Lasten Eläintarha avattiin vuonna 1970, jolloin sen eläinten lukumäärä oli melko vähäinen. Vuonna 2012 eli viimeisenä toimintavuotena Lasten eläintarhassa sekä nykyisin Koiramäessä asusteli ja asustelee noin 30 eri eläinlajia ja yhteensä 200 eläinyksilöä.


title: Koiramäki (Särkänniemi)

text: Alue on suunniteltu etenkin lapsiperheille, ja sieltä löytyy muun muassa Koiramäen kaupunki, maatila, talli ja Drakkulan linna sekä kauppoja. Koiramäessä ei kuitenkaan ole varsinaisia huvilaitteita.


title: Koiramäki (Särkänniemi)

text: Koiramäen taustalla on ollut toiminnallisuuden ja yhdessätekemisen hakeminen. Suunnittelutyöt kestivät kolme vuotta, ja rakentaminen maksoi yli 5 miljoonaa euroa. Se on Särkänniemen suurin investointi 2000-luvulla.


title: Koiramäki (Särkänniemi)

text: Koiramäkeä on ollut suunnittelemassa Särkänniemen työntekijöistä koostuva oma työryhmä, amerikkalainen Bruce D. Robinson Design Group, Mauri Kunnaksen edustajana suunnittelussa Leena Carelse sekä arkkitehti- ja pääsuunnittelusta vastaamassa tamperelainen arkkitehtikonttori Petri Pussinen Oy.


title: 87 Sylvia

text: 87 Sylvia on Marsin ja Jupiterin välisen asteroidivyöhykkeen yksi suurimmista asteroideista, läpimitaltaan 280 ja pituudeltaan 380 kilometriä. Se kuuluu Cybele-ryhmään. Sylvia kiertää itsensä ympäri 5 tunnissa ja 11 minuutissa. Sylvialta on löydetty kaksi kuuta, Romulus ja Remus.


title: 87 Sylvia

text: Sylvian Romulus on läpimitaltaan 18 kilometriä ja kiertää Sylviaa 3,6496±0,0007 päivän eli 87,6 tunnin kiertoajalla. Remuksen läpimitta on noin 7 km ja yksi kierros vie 1,3788±0,0007 päivää eli 33 tuntia.


title: Lester Brown

text: Lester R. Brown (s. 1934) on yhdysvaltalainen ympäristöasiantuntija. Hän johtaa perustamaansa "Earth Policy" –instituuttia.


title: Lester Brown

text: Vuonna 1974 hän perusti Washington D.C:ssä Yhdysvalloissa toimivan sitoutumattoman tutkimusorganisaation, "Worldwatch"-instituutin, joka toimii kestävän kehityksen ja sosiaalisen oikeudenmukaisuuden puolesta. "Worldwatch"-instituutti on julkaissut Maailman tila -raportteja vuodesta 1975 lähtien.


title: Lester Brown

text: Brown ajaa kestävää kehitystä, jota hän on käsitellyt kymmenissä kirjoissaan. Hän on yksi laajalevikkisimmistä tietokirjailijoista, sillä hänen teoksiaan on käännetty yli 40 kielelle. "The Washington Post"in mukaan hän lukeutuu 50 vaikutusvaltaisimman ajattelijan joukkoon.


title: Lester Brown

text: Brownin tuotannosta on suomennettu "Elämän merkit. Maapallon ympäristötilastot" (1993) sekä vuosittaiset "Maailman tila – Worldwatch Institute raportit kehityksestä kohti kestävää yhteiskuntaa".


title: Kolhon rautatieasema

text: Kolhon rautatieasema on rautatieasema Mänttä-Vilppulassa, Kolhon kylässä. Se on yksi alkuperäisistä rataosan varrella sijaitsevista asemista. Se rakennettiin pysäkiksi vuosina 1881–1883, mutta laajennettiin nykyiseen asuunsa vuonna 1900 arkkitehti Bruno Granholmin piirustusten mukaisesti. Asemarakennuksen lisäksi alueella on vanhoja rautatieläisten asuin- ja talousrakennuksia sekä tavaramakasiini.


title: Kolhon rautatieasema

text: Kolhon rautatieasemaa on käytetty kirjailija Juhani Ahon romaanin "Rautatie" kuvituksena. Teoksen kuvittaja taidemaalari Eero Järnefelt vietti silloin aikaansa Kolhossa ja käytti töissään mallina paikallisia aiheita. Teoksen tapahtumat sijoittuvat Lapinlahden rautatieasemalle, jota ei silloin vielä ollut olemassa, koska rataakaan ei kulkenut Lapinlahdelle asti.


title: Kolhon rautatieasema

text: Kolhon rautatieasema avattiin uudelleen henkilöliikenteelle 3. kesäkuuta 2007. Avausta edelsi laaja selvitystyö matkustajalaiturin sijaintipaikasta. Ratahallintokeskuksen ja Vilppulan kunnan tavoitteena oli sijoittaa uusi asema matkustajavirtojen kannalta mahdollisimman keskeiselle paikalle, mutta eri vaihtoehdot jouduttiin hylkäämään radan kaarevuuden ja kallistusten vuoksi. Selvitystyö eteni pisimmälle ravintola Koloradon lähistöllä sijaitsevasta paikasta, mutta 400 000 euroon nousseet toteuttamiskustannukset olisivat olleet liian korkeat. Suunnitelmia muuttamalla kustannukset olisi saatu laskemaan 260 000 euroon, mutta summa olisi edelleen ylittänyt rakentamiseen käytettävissä olleet määrärahat. Vilppulan kunnanhallitus päätti 5. toukokuuta 2007 matkustajalaiturin sijaintipaikaksi nykyisen Kolhon rautatieaseman, jonka asemalaiturin ja paikoitusalueen kunnostamisen henkilöliikenteen tarpeita vastaaviksi arvioitiin maksavan 90 000 euroa. Paikka oli lopulta edullisin tarjolla olleista vaihtoehdoista.


title: 624 Hektor

text: 624 Hektor on suurin Jupiterin radalla kiertävistä troijalaisista asteroideista. Se on nimetty Troijan sodan sankarin mukaan. Se majailee Lagrangen pisteessä L4, toki huojuen paikallaan "kreikkalaisten" troijalaisten joukossa, vaikka Hektor taistelikin Troijan sodassa Troijan puolella.


title: 624 Hektor

text:
Sen koko on 370 × 200 km, ja se on muodoltaan kahdesta pallosta koostuva, todennäköisimmin tyypillinen kaksoisasteroidi, jonka osapuolet koskettavat toisiaan.
Hektor on tummaa, punartavaa asteroidityyppiä D.


title: 624 Hektor

text: Hektorilla on kuu S/2006 (624) Hektor 1, joka on 1000 km:n päässä ja 15 km:n läpimittainen.


title: 624 Hektor

text: Sattumalta myös 617 Patrocluksella on kiertolainen nimeltä Menoetius. Kuten Hektor, myös Patroclus on nimetty väärään paikkaan, sillä se on troijalaisena sankarina kreikkalaisten troijalaisten asteroidien joukossa.


title: Meeri

text: Meeri on suomalainen naisen etunimi.


title: Meeri

text:
Meeri on suomalaisversio englannin Marysta,
joka puolestaan juontaa latinan Mariasta ja edelleen kreikan Mariamista tai Mariasta. Kreikan nimien taustalla taas on heprean Miryam. Miryamin merkitystä ei tunneta varmasti. Mahdollisia merkityksiä ovat "katkeruuden meri", "kapinallisuus" ja "toivottu lapsi". Luultavimmin nimi on kuitenkin tullut hepreaan egyptistä, missä "mry" merkitsi rakastettua ja "mr" rakkautta.


title: Meeri

text: Vuoden 2012 loppuun mennessä Suomessa on rekisteröity 10 346 Meeri-nimen saanutta naista ja ainakin yksi mies.


title: Kovaa maata

text: Kovaa maata on vuosina 1994–1997 TV1:llä esitetty suomalainen televisiosarja.


title: Kovaa maata

text: Sarja tehtiin alun perin 12 jakson pituiseksi. Kesällä 1997 sarjaan kuvattiin päätösjakso, jossa selvisi miten sarjan henkilöille lopulta kävi. Sarja julkaistiin DVD:nä 2.11.2011 ja uudelleen juhlapainoksena 3.6.2016


title: Kovaa maata

text: Sarja kertoo Viitalan perheen elämästä konkurssin jälkeen. Helsinkiläisperhe joutuu taloutensa romahdettua muuttamaan elämäntyyliään ja -arvojaan. Uuden elämänpiirin tarjoaa muutto perheen ekonomi-isän, Pentin, lapsuudenkotiin maalle. Ruusa-mummon huusholliin muuttaminen ei kuitenkaan miellytä Pentin vaimoa Seijaa, joka päättääkin lähteä omille teilleen.


title: Kovaa maata

text: Ruusalla on omat suunnitelmansa poikansa perheen auttamiseksi, ja Penttikin innostuu maalla yrittämään uudelleen. Kyläläisten kanssa talkootyönä kunnostettuun kasvihuoneeseen Ruusa tilaa lastin tomaatintaimia. Tomaatit kasvavat hyvää vauhtia, kunnes pahan miehen maineessa oleva Tastula myrkyttää ne. Pentti ei vastaiskusta lannistu vaan yrittää uudelleen, tällä kertaa joulutähdillä.


title: M/S Finnclipper

text: M/S Finnclipper () on ruotsalaisen RoPax I Clipper Ab:n omistama ro-ro/matkustaja-alus. Laiva on rakennettu vuonna 1999 Astilleros Españolesin Puerto Realin telakalla Espanjassa. "Finnclipper" on rekisteröity Suomen lipun alle ja sen kotisatama on Naantali. Nykyisin alus liikennöi Naantali-Kapellskär-reitillä.


title: M/S Finnclipper

text: Finnclipperin sisaralukset ovat M/S Finneagle, M/S Finnfellow ja M/S Stena Germanica.


title: M/S Finnclipper

text: Pituutta Finnclipperillä on 188,3 metriä, leveyttä 29,3 metriä ja syväys on 6,3 metriä. Laivan koko tilavuus (bruttovetoisuus) on 29 841 bruttorekisteritonnia ja matkustus- ja lastitilojen tilavuus (nettovetoisuus) 8 452 nettorekisteritonnia. Aluksen kuollut paino eli kantavuus on 7 456 tonnia, ja lastikapasiteettia on 2 500 metriä. Finnclipperin huippunopeus on 22 solmua.


title: M/S Finnclipper

text: Aluksen jääluokitus on 1A, eli se pystyy useimmissa jääolosuhteissa kulkemaan yksin.


title: M/S Finnclipper

text: Laivan pääkoneina on neljä Sulzer 8ZAL40S -dieselmoottoria, jotka yhdessä kehittävät 23 040 kilowatin tehon.


title: M/S Finnclipper

text: Lokakuussa 1995 brittiläinen Stena Ferries Ltd. tilasi aluksen, ja 25. kesäkuuta 1997 Finnlines otti sen haltuunsa sopimuksen mukaan. 19. toukokuuta 1999 alus luovutettiin ruotsalaisen Stena Rederi Ab:n omistukseen, joka rekisteröi aluksen Ruotsin lipun alle. Kotisatamaksi tuli Göteborg. Luovutuksen jälkeen Finnlinesin saksalainen yhteistyökumppani, Poseidon Schiffahrt AG -varustamo (nykyisin Finnlines Deutschland) osti Finnclipperin ja rekisteröi sen Saksan lipun alle. Kotisatamaksi tuli Lyypekki. 10. kesäkuuta 1999 alus aloitti Travemünden ja Helsingin välisessä liikenteessä. 19. joulukuuta 2001 Finnclipper siirtyi Suomen alusrekisteriin ja samalla kotisatama muuttui Helsingiksi. Tammikuun alussa 2003 Finnlink aloitti liikennöinnin laivalla reitillä Naantali–Kapellskär. Siirtyminen uudelle reitille aiheutti Naantalin sataman kiinnityspollareihin (tolppa, johon laivan köydet kiinnitetään) muutoksia. Finnclipper korvasi näin M/S Finnarrow -aluksen, joka siirtyi Nordö Linkin Malmön ja Travemünden väliseen liikenteeseen.


title: M/S Finnclipper

text: Finnclipper lähti 20. tammikuuta 2004 kello 02.03 Suomen aikaa Kapellskäristä kohti Naantalia. Matkustajia Finnclipperillä oli tuolloin yhteensä 63. Lastina aluksella oli kaksi henkilöautoa, viisi traileria, 51 rekkaa sekä yhteensä 464 tonnia raskasta ja kevyttä polttoöljyä. Painoa lastilla oli 2 377 tonnia. Miehistöä aluksella oli 28 ja lisäksi kaksi oppilasta. Miehitystodistuksen mukaan vähimmäismiehitys olisi ollut 15 henkilöä.


title: M/S Finnclipper

text: Aluksen päällikkö hoiti itse komentosillan lähtöjärjestelyt. Päällikkö ajoi keulapotkureilla aluksen laiturista ulos. Perä nojasi vielä viimeiseen rannanpuoleiseen lepuuttajaan laiturissa. Seuraavaksi konetehoa lisäämällä ja ruorin ollessa oikealle, perä irrotettiin laiturista. Kello 02.06, aluksen ollessa liikkeessä, saapui aluksen yliperämies komentosillalle ja ilmoitti, että Finnclipperin perä lähestyi laituria. Tämän kuultuaan päällikkö kytki pois keulapotkuriohjauksen ja teki ruorilla korjausliikkeen oikealle. Näin jatkettiin siihen asti, kunnes perä sivuutti laiturin pään, jonka jälkeen päällikkö meni ohjailemaan alusta komentosillan keskikonsolista; säätölapapotkurien teho oli noin 23 % eteenpäin ja ruori oli keskellä. Päällikkö jätti aktivoimatta keulapotkurien ohjailun keskikonsoliin. Liiketilaennuste osoitti, että alus sortuu Kapellskärsin pohjoispuolen poijua kohti. Aluksen päällikkö ja yliperämies eivät kuitenkaan seuranneet näyttöä, ja näin matka jatkui samoilla peräsin- ja potkuriasetuksilla. Myös keulapotkurien teho oli nollassa.


title: M/S Finnclipper

text: Päällikkö käänsi noin kello 02.09 Finnclipperin peräsintä noin 20° vasemmalle. Muiden ohjailulaitteiden säädöt hän piti entisellään. Vähäisten ohjailutoimenpiteiden vuoksi Finnclipper edelleen sortui kohti tuota Kapellskärs skäretin pohjoispuolen poijua. Päällikkö käänsi aluksen peräsintä noin 15 astetta oikealle sekä lisäsi potkurien tehon noin 32 prosenttiin. Näillä muutoksilla aluksen törmääminen poijuun yritettiin estää. Kuitenkin noin kello 02.10.30 alus osui poijuun ja noin kello 02.10.50 ajoi karikolle ja kulkeutui sen ylitse.


title: M/S Finnclipper

text: Finnclipperin pohja sai vaurioita koko pituudeltaan johtuen karikon yli kulkeutumisesta. Vauriot eivät kuitenkaan aiheuttaneet vakavuusongelmia eikä uppoamisvaaraa. Takaisin Kapellskäriin alus palasi kello 03.36. Matkustajat ja lasti purettiin sinne.


title: M/S Finnclipper

text: Syitä karilleajoon olivat komentosiltayhteistyön puute, navigointi- ja ohjailulaitteiden riittämätön hyödyntäminen sekä puutteellinen perehtyminen aluksen laitteisiin ja ohjailuun.


title: M/S Finnclipper

text: 24. tammikuuta 2004 Finnclipper saapui telakalle Rostockiin, Saksaan, jonne se oli kaksi päivää aiemmin lähtenyt. Takaisin Naantalin ja Kapellskärin välille alus palasi 2. maaliskuuta.


title: M/S Finnclipper

text: Marraskuussa 2004 ruotsalainen RoPax I Clipper Ab ilmoitti ostavansa aluksen ja rekisteröivänsä sen Ruotsin alusrekisteriin. Kotisatama tulisi olemaan Malmö. 1. tammikuuta 2005 alus teki viimeisin matkansa Naantalin ja Kapellskärin välillä, jonka jälkeen se lähti kohti Malmöta. 2. tammikuuta Finnlinesin ruotsalainen tytäryhtiö Nordö Link aloitti liikennöinnin Finnclipperillä, linjalla Malmö–Travemünde. 3. tammikuuta laiva rekisteröitiin RoPax I Clipperin omistukseen. 18. huhtikuuta 2005 Finnclipperin koneet sammuivat yllättäen. Sammuminen sulki sisäänkäynnin Travemünden satamaan hetkeksi.


title: M/S Finnclipper

text: Vuoden 2006 alussa laiva palasi Finnlinkin Naantalin ja Kapellskärin väliseen liikenteeseen. 26. joulukuuta alus saapui puolalaiselle Remontowa-telakalle Gdańskiin kunnostettavaksi. Liikenteeseen Finnclipper palasi 14. maaliskuuta 2007. 15. maaliskuuta aluksella ilmeni vuoto, jonka korjauksen jälkeen, 16. maaliskuuta alus palasi takaisin liikenteeseen.


title: Britannian Grand Prix 2002

text:
Britannian Grand Prix 2002 oli Formula 1 -sarjan kauden kymmenes osakilpailu, joka järjestettiin 11. heinäkuuta 2002 Silverstone Circuitilla Englannin Silverstonessa.
Alex Yoong karsiutui kilpailusta 107% säännön takia.Britannian GP 2002 F1-ruutu


title: Keltamo

text: Keltamo ("Chelidonium majus") on unikkokasveihin kuuluva monivuotinen keltakukkainen ruohokasvi, jonka varresta erittyy oranssia maitiaisnestettä. Se luetaan yleensä "Chelidonium"-suvun ainoaksi edustajaksi. Keltamoa tavataan varsinkin Euroopassa, mutta melko laajasti myös muissa maanosissa pohjoisella pallonpuoliskolla. Myrkyllisyydestään huolimatta lajia on käytetty muinoin rohtokasvina.


title: Keltamo

text: Monivuotinen keltamo kasvaa 40–85 cm korkeaksi. Onton varren tyviosa ja lehtiruodit ovat harvaan pitkäkarvaisia, mutta muuten kasvi on lähes kalju. Unikkokasveille tyypilliseen tapaan kasvin varteen syntyneestä vauriokohdasta vuotaa paksua maitiaisnestettä, joka keltamolla on punakeltaista, oranssia. Isokokoiset lehdet ovat parilehdykkäisiä, lehdykät ovat pyöreähköjä ja väriltään päältä kellanvihreitä, alta siniharmaita ja harvaan siirottavasti karvaisia. 3–6-kukkaiset kukintosarjat sijaitsevat lehtihangoissa. Kirkkaankeltaisissa kukissa on neljä terälehteä. Verhiö on kaksilehtinen, ja verholehdet varisevat varhain. Heteitä on runsaasti. Keltamo kukkii Suomessa kesä-elokuussa. Hedelmänä toimii 3–5 cm pitkä, hoikka kota, joka avautuu tyvestä alkaen. Siemeniä levittävät muurahaiset, joita houkuttavat siementen mehevät, öljymäiset lisäkkeet.


title: Keltamo

text: Keltamoa pidetään usein keltamoiden ("Chelidonium") suvun ainoana lajina. Siitä tunnetaan kahta alalajia, ssp. "majus" sekä ssp. "asiaticum". Toinen alalajeista erotetaan joissain lähteissä omaksi lajikseen "Chelidonium asiaticum".


title: Keltamo

text: Keltamoa tavataan koko Euroopassa lukuun ottamatta Islantia, Fennoskandian pohjoisosia, Pohjois-Venäjää ja Etelä-Kreikkaa. Aasian puolella lajia kasvaa paikoitellen Turkissa, Iranissa, Keski-Aasiassa sekä Etelä-Siperiassa, Kiinassa, Korean niemimaalla ja Japanissa. Muutamin paikoin lajia kasvaa myös Pohjois-Afrikassa. Lisäksi kasvi on levinnyt ihmisen mukana Pohjois-Amerikkaan, jossa sitä tavataan mantereen itä- ja keskiosissa. Alalajeista ssp. "major" on vallitseva, ssp. "asiaticum" -alalajia tavataan vain Itä-Aasiassa. Suomessa keltamoa tavataan yleisesti Etelä-Suomessa Ahvenanmaalta Satakuntaan, Hämeeseen ja Kymenlaaksoon saakka. Pohjoisempana laji on satunnaisempi, mutta sitä voi tavata aina Etelä-Lappia myöten.


title: Keltamo

text: Keltamo on Suomen eteläosissa muinaistulokas, jonka arvellaan tulleen maahan viimeistään keskiajalla munkkien mukana. Laji mainitaan jo Kustaa Vaasan kirjeessä Viipurin varuskunnalle vuodelta 1556. Keltamo kasvaakin lähes aina vanhoilla kulttuurivaikutteisilla paikoilla kuten asutuksen raunioilla, pihoilla, kivimuureilla, kivikoissa, hautausmailla ja puistoissa. Laji viihtyy myös erilaisilla joutomailla asutuksen liepeillä. Kasvupaikat ovat usein varjoisia.


title: Keltamo

text: Keltamo on hyvin vanha lääkekasvi, jota on tämän takia aikaisemmin myös viljelty yleisesti. Kasvia on käytetty keitettynä, voiteena, puristemehuna tai jauheena muun muassa syylien ja känsien poistoon, silmäsairauksiin, virtsaamisvaivoihin, maksatauteihin, hammassärkyyn ja hinkuyskään. Sitä on käytetty myös pisamien poistamiseen.


title: Keltamo

text: Keltamon kaikki osat ovat myrkyllisiä, ja sen maitiaisneste voi aiheuttaa kosketusihottumaa. Se sisältää alkaloideja, esimerkiksi kelidoniiniä ja kelerytriiniä, joista jälkimmäinen vaikuttaa muun muassa lamauttavasti keskushermostoon ja sitä kautta myös verenkiertoon ja hengitykseen. Keltamon tiedetään aiheuttaneen lapsilla myrkytyksiä, jotka ovat johtaneet kuolemaan.


title: Keltamo

text: Keltamoa on käytetty myös värikasvina.


title: Keltamo

text: Monin paikoin Euroopassa tunnetaan tarina, jossa sokeita poikasia saaneet pääskyset katkaisevat keltamon varren ja puristavat siitä maitiaisnestettä poikasten silmiin, jolloin nämä saavat näkönsä takaisin. Tähän myyttiin viittaa esimerkiksi lajin tieteellinen nimi "Chelidonium majus" eli "isompi pääskyn kasvi", tai lajin vanha ruotsinkielinen nimi, "svalört". Vanhaan ruotsinkieliseen nimeen perustunee myös lajin vanha suomenkielinen nimi, päskyisen ruoho, jolla keltamoa kutsuttiin Turun tienoon kasviluettelossa vuodelta 1683.


title: 15 Eunomia

text: Eunomia oli yksi monista 1850-luvun tuntumassa löytyneistä asteroideista. Ensimmäisenä löytyneitä asteroideja oli pidetty planeettoina, mutta kun yhä uusia rupesi löytymään vuodesta 1845 (Astraea löytyi kyseisenä vuonna) lähtien kiihtyvällä tahdilla, niin ne menettivät asemansa.


title: 15 Eunomia

text: Eunomia pyörii taannehtien. Asteroidi on melko kirkas pinnaltaan ja sisältää silikaattikiveä ja jonkin verran rautanikkeliä. Se kuuluu runsassilikaattiseen tyyppiin S. Silikaatti on lähinnä runsaasti kalsiumia sisältävää pyrokseenia ja oliviinia. Eunomiassa on koostumukseltaan erilaisia alueita: laaja alue on vähäpyrokseeninen, runsasmetallinen oliviinialue, toinen, pienempi alue eräällä pallonpuoliskolla runsaspyrokseeninen basalttialue.


title: 15 Eunomia

text: Eunomiaa on väitetty kosketuskaksoisasteroidiksi, mutta se ei pitäne paikkaansa. Sen uskotaan olevan suuremman asteroidin törmäyksestä jäänyt ydin ja Eunomian koostumus ei olisi huokoinen vastoin aikaisempia olettamuksia. Osa asteroidia on alkuperäiskappaleen vaippaa, osa kuorta. Rautaydintä ei näy asteroidista tehdyissä mittauksissa.


title: Ilona (täsmennyssivu)

text: Ilona tarkoittaa seuraavia asioita:


title: Sepak takraw

text: Sepak takraw on kaakkoisaasialainen pallopeli. Lajin ainoana peliväline on rottingista tehty pallo, jota pelaajat saavat koskea vain muilla ruumiinosillaan kuin käsillään, esimerkiksi jaloillaan, päällään ja rinnallaan. Lajin nimi tulee malaijin sanasta sepak () ja thain sanasta takraw (). Lajista on käytetty suomennosta potkulentopallo.


title: Sepak takraw

text: Usein lentopallon ja jalkapallon risteytykseksi kutsuttu laji on suosittu erityisesti Thaimaassa, Malesiassa, Laosissa ja Indonesiassa. Vaikka laji etäisesti muistuttaakin muita Aasian ulkopuolella paremmin tunnettuja lajeja (lentopalloa ja jalkapalloa), ei sepak takrawin historia pohjaudu näihin urheilumuotoihin. Kaakkois-Aasiassa kehittynyt hoop takraw, jossa tarkoituksena on potkaista takrawpallo pelaajien yläpuolella riippuvaan koriin, on sepak takrawin kaltainen laji, jonka pohjalta sepak takraw onkin aikoinaan luotu.


title: Sepak takraw

text: Vaikka sepak takrawia on pidetty ennen kaikkea aasialaisena urheilumuotona, laji on alkanut viime aikoina levitä niin Eurooppaan kuin Pohjois-Amerikkaankin. Lajia pidetäänkin yhtenä tulevien vuosikymmenien mahdollisista ”hittilajeista”. Etenkin ympäri Eurooppaa lähetetyt Eurosport-kanavan takraw-lähetykset Dohassa järjestetyistä Aasian kisoista saivat lajille valtavasti uusia seuraajia. Lajin kasvavan suosion on katsottu pohjautuvan otteluissa jatkuvasti nähtäviin akrobaattisiin suorituksiin. Lajin suosio on aiheuttanut sen, että esimerkiksi Saksassa on perustettu Euroopan ensimmäinen virallinen sepak takraw -järjestö. Myös Kanadassa lajin suosio on huimassa nousussa. Sepak takrawista ihastunut kanadalainen Rick Engel kertoo käyneensä opettamassa kymmenille tuhansille kanadalaisille lajin alkeita. Engelin arvion mukaan naapurivaltiossa Yhdysvalloissa noin neljännesmiljoona oppilasta on jo kokeillut takrawia liikuntatunnilla.


title: Sepak takraw

text: Lajia pelataan kentällä, joka on lähes identtinen sulkapallokentän kanssa.


title: Sepak takraw

text: Sepak takrawin peliväline pallo on perinteisesti tehty puusta, mutta nykyaikana palloja valmistetaan myös muovista, jolloin pallo on puista versiotaan vahvempi ja kestää näin kauemmin. Muovisen ja puisen takrawpallon erot ovat jokseenkin tarkasti verrattavissa sulkapallossa käytettävien aitosulkaisten ja muovisulkaisten pallojen eroihin; viralliset ottelut pelataan aina perinteisellä hieman kalliimmalla versiolla, mutta harrastaja pärjää hyvin kestävämmällä muoviversiolla. Etenkin amatööritasolla käytettäviä muovisia takrawpalloja on kuitenkin kritisoitu niiden kovuuden vuoksi. Muovista palloa on hieman kivuliaampi puskea kuin perinteistä puupalloa.


title: Sepak takraw

text: Peliin ottaa osaa kaksi kolmehenkistä joukkuetta. Kunkin joukkueen pelaajista yksi on sijoittunut takakentälle ja kaksi muuta ovat etukentällä, vasemmalla ja oikealla.


title: Tomáš Dvořák

text: Tomáš Dvořák (s. 11. toukokuuta 1972 Zlín, Tšekkoslovakia) on tšekkiläinen entinen kymmenottelija.


title: Tomáš Dvořák

text: Dvořák voitti nuorten EM-hopeaa 1991. 1993 hän oli Stuttgartin MM-kisoissa kymmenes tuloksella 8032. 1995 hän voitti hopeaa Barcelonan sisäratojen MM-kisoissa seitsenottelussa tuloksella 6169 ja sijoittui Göteborgin ulkoratojen MM-kisoissa viidenneksi tuloksella 8236. Seuraavana vuonna hän voitti sisäratojen EM-hopeaa sekä olympiapronssia Atlantan olympialaisissa tuloksellaan 8664. Dvořák keskeytti Pariisin sisäratojen MM-kisoissa 1997, mutta teki myöhemmin samana vuonna Ateenan MM-kisoissa kuusi henkilökohtaista ennätystä ja voitti maailmanmestaruuden tuloksella 8837. Vuonna 1998 hän sijoittui neljänneksi sisäratojen EM-kisoissa, kolmanneksi Hyvän tahdon kisoissa ja viidenneksi Budapestin EM-kisoissa.


title: Tomáš Dvořák

text: Dvořák sijoittui neljänneksi Maebashin sisäratojen MM-kisoissa 1999. 4. heinäkuuta 1999 hän teki moniotteluiden Euroopan cupissa uuden maailmanennätyksen 8994. Ennätyssarjan viisi tulosta oli hänen uusia henkilökohtaisia ennätyksiään. Maailmanennätys oli voimassa 27. toukokuuta 2001 saakka. Sevillan MM-kisoissa hän voitti toistamiseen maailmanmestaruuden. Seuraavana vuonna Dvořák voitti sisäratojen EM-kultaa tuloksella 6424 ja sijoittui Sydneyn olympialaisissa kuudenneksi. Edmontonin MM-kisoissa 2001 hän voitti kolmannen peräkkäisen maailmanmestaruuden. Vuonna 2002 hän voitti hopeaa sisäratojen EM-kisoissa, mutta keskeytti Münchenin EM-kisoissa. 2003 hän oli viides Birminghamin sisäratojen MM-kisoissa ja neljäs Pariisin ulkoratojen MM-kisoissa. Dvořák keskeytti Ateenan olympialaisissa 2004 ja sijoittui kahdeksanneksi Helsingin MM-kisoissa 2005.


title: Tomáš Dvořák

text: Dvořák voitti maansa sisäratojen mestaruuden seitsenottelussa vuosina 1993–1997 sekä sisäratojen mestaruuden 60 metrin aitajuoksussa vuosina 1997, 1998 ja 2003. Dvořák on kaikkien aikojen tilaston kolmantena kymmenotteluennätyksellään 8994 Ashton Eatonin ja maanmiehensä Roman Šebrlen jälkeen.


title: Tomáš Dvořák

text: Heinäkuussa 2008 Dvořák ilmoitti lopettavansa pitkän uransa. Tšekin mestaruuskilpailuissa hän reväytti jalkansa 110 metrin aitajuoksussa ja ilmoitti sen jälkeen, ettei tule enää osallistumaan yhteenkään kymmenotteluun.


title: 16 Psyche

text:
16 Psyche (symboli: ) on asteroidivyöhykkeellä kiertävä iso asteroidi. Sen löysi A. de Gasparis vuonna 1852. Psyche sai nimensä kreikkalaisen mytologian Psykhen mukaan. Pikkuplaneetan etäisyys Auringosta on 2,921 AU, radan soikeus 0,138 ja kaltevuus 3,10°. Kiertoaika on 4,99 v. Sen koko on ~280×230×190 km. Se on suurin rautanikkelipitoinen M-tyypin asteroidi, jossa ei ole vettä tai vesipitoisia mineraaleja. Tiheys on 3,3 ± 0,7 g/cm3 ja albedo 0,120.
Se lienee törmäyksessä hajonneen asteroidin metallinen ydin. Psyche on kyllin massiivinen aiheuttaakseen ratahäiriöitä muiden pikkuplaneettojen ratoihin. Se on huokoinen, 30-40% siitä tiheys- ja koostumusarvion perusteella on tyhjää, ja sen rakenne lienee kivikasamainen niin kuin monilla asteroideilla.


title: 16 Psyche

text: NASA aikoo lähettää lokakuussa 2023 luotaimen tutkimaan asteroidia.


title: Successor

text: Successor on kemiläisen power metallia soittavan yhtyeen, Sonata Arctican EP vuodelta 2000. Live-äänitykset äänitettiin Provinssirockissa 16. kesäkuuta 2000. EP:llä oleva San Sebastian äänitettiin myöhemmin uudelleen Silence-albumille ja tämän jälkeen vielä The collection albumille.Bonuskappale


title: LV 317

text: LV 317 eli lähetin-vastaanotin 317 on Suomen puolustusvoimien prikaatiradio, jonka valmistus aloitettiin Oy Nokia Ab:n Oulun tehtaalla ruotsalaiselta L. M. Ericssonilta hankitun lisenssin turvin 1973. Radio perustuu pataljoonaradio LV 217:n runkoon, johon on lisätty 6/30 W:n tehovahvistin, minkä vuoksi se soveltuu prikaatiradioksi. LV 317:n seuraaja oli LV 317M, eli tehovahvistimella varustettu LV 217M.


title: LV 317

text: LV 317:ää edelsi prikaatiradiona VR-3A "Topi".


title: Orientation

text: Orientation on kemiläisen power metallia soittavan yhtyeen, Sonata Arctican EP vuodelta 2001. Albumi julkaistiin ainoastaan Japanissa.


title: Don’t Say a Word

text: Don’t Say a Word on kemiläisen power metallia soittavan yhtyeen Sonata Arctican neljäs ja viimeisin EP vuodelta 2004.


title: Charles Dawes

text: Charles Gates Dawes (27. elokuuta 1865 – 23. huhtikuuta 1951) oli yhdysvaltalainen pankkiiri ja poliitikko. Hänelle myönnettiin Nobelin rauhanpalkinto yhdessä Austen Chamberlainin kanssa vuonna 1925. Dawesin ansiona oli Saksalle ensimmäisen maailmansodan jälkeen määrättyjä sotakorvauksia koskeneen suunnitelman (Dawesin suunnitelma) laatiminen, jonka avulla kiperä kansainvälinen ongelma saatiin ratkaistua. Vuonna 1924 Dawesista tuli Calvin Coolidgen varapresidentti. Myöhemmin hän palveli Yhdysvaltojen suurlähettiläänä Lontoossa vuosina 1929–1932, minkä jälkeen hän työskenteli pankkialalla 67-vuotiaaksi asti.


title: Charles Dawes

text: Sanoittaja Carl Sigman käytti kappaleensa ”It’s All in the Game” pohjana Dawesin vuonna 1911 tekemää sävelmää ”Melody in A Major”. ”It’s All in the Game” saavutti Tommy Edwardsin tulkitsemana Billboard Hot 100:n ensimmäisen sijan vuonna 1958. Dawes on toistaiseksi ainoa Yhdysvaltain varapresidentti, jonka sävellys on saavuttanut tämän aseman.


title: LV 305

text: LV 305 on Suomen puolustusvoimien tykistön käyttöön otettu neuvostoliittolainen tykistöradio R-105. LV 305 ja LV 306 otettiin käyttöön 1960-luvulla käynnistyneiden puolustusvoimien Neuvostoliitosta suuntautuneiden hankintojen yhteydessä 1969, kun VR-3B "Tyko":n virtalähdeongelmat oli laajasti todettu kenttätykistön ja raskaan kranaatinheittimistön käytössä.


title: LV 305

text: LV 305:iä ja LV 306:ia toimitettiin Suomeen Neuvostoliitosta 1969–1972 yhteensä 4 500 kappaletta. Radio oli toimintavarma, mutta sen kalibrointi ei ollut helppoa kenttäolosuhteissa.


title: Presolaariset jyvät

text:
Presolaariset jyvät ovat kiinteää materiaalia, jota oli tähtienvälisessä kaasussa ennen Auringon syntyä. Ne ovat muokkautumattomissa meteoriiteissa rakenteen pohjana. Niiden arvellaan olevan Aurinkoa vanhempia ja muokkautuneen esimerkiksi punaisten jättiläistähtien ulommassa kaasukehässä. Niitä on koostumukseltaan erilaisia. Niiden neon- ja ksenonpitoisuus ja epätavallinen isotooppipitoisuus viittaa Aurinkokunnan mitassa normaalista poikkeavaan alkuperään. Näissä on hyvin pienikokoisia, elektronimikroskopilla nähtäviä nanometrien kokoisia nanotimantteja. Tyypillisten
presolaaristen jyvien läpimitta on mikronien luokkaa.


title: Presolaariset jyvät

text: Niiden ainesosia ovat:


title: Aikido Suomessa

text: Aikido () on moderni japanilainen budolaji, jonka kehitti Morihei Ueshiba () (jota kutsutaan nimellä "O-sensei" eli "suuri opettaja") 1900-luvun alkupuolella. Teknisesti aikido on Daito-ryu-aikijujutsusta perittyihin heittoihin ja nivellukkoihin perustuva taistelulaji, johon on yhdistetty miekkatekniikkaa kenjutsusta. Aikidossa ei keskitytä niinkään lyönteihin ja potkuihin, vaan siinä harjoitellaan pääasiassa vastustajan voiman ja sen liikeradan ohjaamista rentouden ja mahdollisimman vähäisen voimankäytön keinoin. "O-sensei" painotti opetuksessaan lajin henkisiä puolia ja pyrkimystä rauhaan - harjoittelussa tämä näkyy tekniikoiden pehmeydessä ja pyöreydessä. Aikidossa vastustajaa ei myöskään pyritä vahingoittamaan.